Bɛn Yehowa (Yakobo 4:8) | Adesua Nsɛm\nKENKAN WƆ Afrikaans Albanian Amharic Arabic Argentinean Sign Language Armenian Azerbaijani Azerbaijani (Cyrillic) Bicol Brazilian Sign Language Bulgarian Catalan Cebuano Chichewa Chinese Mandarin (Simplified) Chinese Mandarin (Traditional) Colombian Sign Language Croatian Czech Danish Dutch Efik English Estonian Ewe Finnish French Ga Georgian German Greek Greenlandic Guarani Haitian Creole Hebrew Hiligaynon Hungarian Icelandic Igbo Iloko Indonesian Italian Italian Sign Language Japanese Kazakh Kinyarwanda Kirghiz Korean Kwangali Kwanyama Latvian Lithuanian Luo Malagasy Malay Maltese Mexican Sign Language Mixe Ndebele Ndonga Nepali Norwegian Nzema Oromo Pangasinan Polish Portuguese Quechua (Ayacucho) Quechua (Bolivia) Romanian Russian Sepedi Serbian Serbian (Roman) Sesotho (Lesotho) Shona Sinhala Slovak Slovenian Spanish Sranantongo Swahili Swati Swedish Tagalog Tahitian Thai Tigrinya Tsonga Tswana Turkish Twi Ukrainian Uzbek Venda Vietnamese Wolaita Xhosa Yoruba Zande Zulu\nDɛn na yɛbɛyɛ na kɔmputa anaa mfiri a aba so anaa yɛn apɔwmuden ho nsɛm antwe yɛn amfi Yehowa ho?\nYɛbɛyɛ dɛn anya sika ho adwene a ɛfata? Yɛbɛyɛ dɛn akwati ahomaso?\nDɛn na yɛbɛyɛ na yɛabata Yehowa ho daa?\n1, 2. (a) Ɔkwan bɛn na Satan fa so daadaa nnipa? (b) Dɛn na ɛbɛboa yɛn ma yɛabɛn Onyankopɔn?\nYEHOWA NYANKOPƆN bɔɔ nnipa sɛ wɔmmɛn no. Nanso Satan pɛ sɛ yenya adwene sɛ yenhia Yehowa. Eyi yɛ atosɛm. Efi bere a Satan daadaa Hawa wɔ Eden turo mu hɔ tɔnn no, wabɔ mmɔden sɛ ɔbɛsɛe nnipa adwene. (Gen. 3:4-6) Efi saa bere no reba nyinaa nnipa pii susuw sɛ wonhia Onyankopɔn.\n2 Nanso yɛn de, ɛnsɛ sɛ yɛma Satan afiri no yi yɛn, efisɛ “yenim n’akwan.” (2 Kor. 2:11) Satan pɛ sɛ yesi gyinae a ɛbɛtwe yɛn afi Yehowa ho. Nanso adesua a edi eyi anim no ma yehui sɛ, sɛ ɛba adwumasɛm, anigyede, ne abusuasɛm a, yebetumi asi gyinae pa. Adesua yi nso bɛma yɛahu nneɛma anan bi a ebetumi atwe yɛn afi Yehowa ho: kɔmputa ne mfiri a aba so, apɔwmuden, sika, ne ahohoahoa. Adesua no bɛboa yɛn ma yɛasi gyinae pa wɔ eyinom ho na ‘yɛabɛn Onyankopɔn.’—Yak. 4:8.\nKƆMPUTA NE MFIRI A ABA SO\n3. Dɛn nti na yebetumi aka sɛ kɔmputa ne mfiri a aba so yɛ ɔdomfo-kumfo?\n3 Ɛnnɛ, kɔmputa ne mfiri a aba so ahyeta wiase baabiara. Sɛ yɛde saa mfiri yi di dwuma yiye a, ebetumi aboa yɛn paa. Nanso sɛ yɛamfa anni dwuma yiye a, ebetumi atwe yɛn afi yɛn soro Agya no ho. Kɔmputa betumi aboa yɛn wɔ nneɛma pii mu. Wo de, hwɛ nsɛmma nhoma a worekenkan yi. Kɔmputa na yɛn nuanom de kyerɛw tintimii. Kɔmputa tumi boa yɛn ma yɛyɛ nhwehwɛmu, yetumi de di nkitaho, na ɛtɔ bere bi nso a yetumi de gyigye yɛn ani. Nanso sɛ yɛanhwɛ yiye a, yɛn adwene nyinaa bɛyɛ “kɔmputa, kɔmputa.” Wɔn a wɔtɔn saa nneɛma no fa nyansakwan so ka ho asɛm ma ɛbɛyɛ sɛ ɛsɛ sɛ wunya nea aba so foforo biara bi. Ná aberante bi pɛ kɔmputa bi a aba so foforo araa ma onhu nea ɔnyɛ ne ho. Enti owiaa ne ho kɔɔ baabi ma woyii n’asaabo biako, na ɔtɔn de kɔtɔɔ kɔmputa no. Wo ara hwɛ, awerɛhosɛm!\n4. Bere a onua bi hui sɛ kɔmputa agye ne bere nyinaa no, dɛn na ɔyɛe?\n4 Nea enye koraa ne sɛ yɛbɛma mfiri a aba so asɛe yɛne Yehowa ntam. Sɛ yɛanhwɛ yiye a, yɛde bɛyɛ nneɛma a ɛmfata anaasɛ yɛbɛsɛe yɛn bere nyinaa wɔ ho. Onua bi a wɔfrɛ no Jon a ɔrekodi mfe 30 kae sɛ: “Minim sɛ Bible ka sɛ ‘yɛntɔ bere a yebenya biara’ mfa nsua Yehowa ho ade. * Nanso kɔmputa ama madi me ho aborɔ.” Jon tumi tena kɔmputa ho araa kosi anadwo dasum. Ná ɔne nkurɔfo di nkitaho wɔ kɔmputa so hwɛ video nso wɔ so. Ɛtɔ da bi a na ɔhwɛ video a ɛnyɛ papa mpo. Ɔkae sɛ bere a wabrɛ no, ɛno mpo na ɛyɛ den ma no sɛ ɔbɛsɔre afi ho. Na Jon pɛ sɛ ogyae subammɔne yi, enti ɔyɛɛ biribi wɔ kɔmputa no so a sɛ edu bere a ɛsɛ sɛ ɔda a, na ɛno ankasa adum.—Monkenkan Efesofo 5:15, 16.\n5, 6. (a) Asɛyɛde bɛn na awofo wɔ wɔ wɔn mma ho? (b) Dɛn na awofo bɛyɛ na wɔn mma anya nnamfo pa?\n5 Awofo, enhia sɛ mode mo ani di biribiara mo mma reyɛ akyi, nanso ɛsɛ sɛ mohwɛ sɛnea wɔde kɔmputa di dwuma. Munnnyaa wɔn mmma wɔnnhwɛ ɔbrasɛe, awudisɛm, ne ahonhonsɛm wɔ Intanɛt so, anaa wɔmmɔ fekubɔne wɔ so. Awofo, sɛ moka sɛ mo mma rehaw mo adwene, enti wɔnkɔtena kɔmputa ho mfa nnyigye wɔn ani a, wobenya adwene sɛ mfomso nni ho sɛ wɔbɛhwɛ nneɛma a ɛmfata yi. Ɛyɛ mo asɛde sɛ mobɔ mo mma nkumaa ne mmabun nyinaa ho ban na biribiara antwe wɔn amfi Yehowa ho. Ɛsɛ sɛ yɛkae sɛ mmoa mpo bɔ wɔn mma ho ban na asiane anto wɔn. Wo de, hwɛ nea osisi bɛyɛ bere a obi pɛ sɛ ɔkyere ne ba!—Fa toto Hosea 13:8 ho.\nAwofo, mommoa mo mma ma wɔmfa kɔmputa nni dwuma yiye\n6 Boa wo mma ma wɔmfa Kristofo mpanyin ne mmofra a wɔwɔ suban pa nnamfo. Nanso kae sɛ wo mma hia wo. Wɔpɛ sɛ wo ara wunya bere ma wɔn! Enti wo ne wɔn mmom nserew, mommom nni agoru, na mommom nyɛ adwuma. Eyi bɛma ‘moabɛn Onyankopɔn.’ *\n7. Dɛn nti na yɛn nyinaa pɛ sɛ yenya apɔwmuden?\n7 Yɛtaa bisa nkurɔfo sɛ wɔn apɔw mu te dɛn. Eyi ma yehu nokwasɛm bi. Esiane sɛ yɛn awofo a wodi kan maa Satan twee wɔn fii Yehowa ho nti, yare bɔ yɛn nyinaa. Sɛ Satan nyae a anka daa na yɛyare efisɛ yɛyare a, ɛyɛ den ma yɛn sɛ yɛbɛsom Yehowa. Na sɛ yewu a, ɛnde yɛrentumi nsom no koraa. (Dw. 115:17) Enti yɛpɛ sɛ yɛyɛ nea yebetumi biara nya apɔwmuden. * Afei nso ɛsɛ sɛ yɛboa yɛn nuanom ma wonya apɔwmuden.\n8, 9. (a) Dɛn na yɛbɛyɛ na yɛannwinnwen yɛn apɔwmuden ho antra so? (b) Dɛn nti na eye sɛ yenya anigye koma?\n8 Nanso ɛsɛ sɛ yɛhwɛ yiye na yɛanyɛ ade antra so. Ebinom ka nnuan ne nnuru ne ayaresa bi ho asɛm dodo. Nsi ne ahokeka a wɔde ka ho asɛm no kyɛn nea wɔde ka Onyankopɔn Ahenni ho asɛmpa no mpo. Ebia wogye di paa sɛ ebetumi aboa afoforo. Sɛ saa mpo a, ɛmfata sɛ yɛbɛtɔn nnuru bi anaa yɛbɛbɔ ayaresa bi ho dawuru wɔ Ahenni Asa so anaa yɛbɛyɛ saa wɔ nhyiam ahorow ase. Adɛn ntia?\n9 Nea enti a yehyiam ne sɛ yebesua Bible na Onyankopɔn honhom kronkron aboa yɛn ma yɛn ani agye. (Gal. 5:22) Sɛ yehyiam na yɛkɔfa nnuru anaa ayaresa bi ho asɛm ba a, ebeyi yɛn adwene afi honhom fam nneɛma so. Bio nso ebetumi asɛe afoforo anigye. (Rom. 14:17) Nea obi bɛyɛ wɔ n’apɔwmuden ho yɛ ɔno ankasa asɛm. Nanso ɛsɛ sɛ yɛkae sɛ obiara nni hɔ a ɔwɔ yare biara ano aduru. Dɔkotafo akukudam mpo bɔ nkwakoraa ne mmerewa, na wɔyare wu. Sɛ yedwinnwen yɛn apɔwmuden ho dɛn koraa a, yɛrentumi nto yɛn nkwa nna mu. (Luka 12:25) Nanso “anigye koma sa yare.”—Mmeb. 17:22.\n10. (a) Dɛn na ɛma Yehowa hu obi sɛ ne ho yɛ fɛ? (b) Yɛbɛyɛ dɛn anya apɔwmuden a edi mũ?\n10 Afei nso yɛn nyinaa pɛ sɛ yɛn ho yɛ fɛ. Nanso ɛnsɛ sɛ yɛyɛ nneɛma tra so sɛnea ɛbɛyɛ a afoforo behu yɛn sɛ mmerante anaa mmabaa. Bible ka sɛ: “Atifi dwen, sɛ wohu no trenee kwan so a, ɛyɛ abotiri a ɛyɛ fɛ.” (Mmeb. 16:31) Enti mpanyinyɛ kura nidi ne ahoɔfɛ ankasa. Saa na Yehowa hu no, na ɛsɛ sɛ yɛn nso yehu no saa. (Monkenkan 1 Petro 3:3, 4.) Sɛ saa na asɛm no te a, wohwɛ a ɛbɛyɛ papa sɛ ahoɔfɛ nti wobɛyɛ oprehyɛn anaa wobɛsrasra nku bi anaa wobɛnom nnuru bi a ɛde w’apɔwmuden anaa wo nkwa bɛto asiane mu? Sɛ woanyin oo, wusua oo; wo ho yɛ den oo, wo ho nyɛ den oo, kae sɛ “Yehowa mu anigye” na ɛma yɛn nyinaa ho yɛ fɛ ankasa. (Neh. 8:10) Wiase foforo no mu na yebenya apɔwmuden a edi mũ. Saa bere no na yɛbɛsan asi yɛn mmerantebere ne yɛn mmabaabere mu. (Hiob 33:25; Yes. 33:24) Bere a yɛretwɛn no, ɛsɛ sɛ yɛma yɛn ani da hɔ na yenya gyidi sɛ Yehowa bɔhyɛ bɛbam. Eyi bɛma yɛn ani agye na yɛabɛn Yehowa na yɛde yɛn bere adi dwuma yiye.—1 Tim. 4:8.\n11. Ɔkwan bɛn so na sika betumi asum yɛn afiri?\n11 Ɛnyɛ bɔne sɛ obi benya sika anaa ɔbɛyɛ adwuma apɛ sika. (Ɔsɛnk. 7:12; Luka 19:12, 13) Nanso “sikanibere” betumi atwe yɛn afi Yehowa ho. (1 Tim. 6:9, 10) “Wiase yi mu dadwen” anaa asetena mu nneɛma a yebedwen ho dodo betumi ayɛ sɛ nsɔe amia yɛn som. Afei nso sɛ yenya adwene sɛ sika bɛma yɛn ani agye na abɔ yɛn ho ban a, na yɛrema ‘ahonyade adaadaa’ yɛn. (Mat. 13:22) Yesu maa emu daa hɔ sɛ “obiara ntumi” nsom Onyankopɔn ne ahonyade.—Mat. 6:24.\n12. Ɔkwan bɛn na nnipa pɛ sɛ wɔfa so nya sika bum ɛnnɛ? Yɛbɛyɛ dɛn asi gyinae pa?\n12 Sɛ yɛannya sika ho adwempa a, ebetumi ama yɛayɛ bɔne. (Mmeb. 28:20) Ebinom nyae a anka wɔbɛda asɔre no na wɔda apem so, enti wɔtow kyakya. Anuanom binom de wɔn ho hyɛ nnwuma bi mu sɛnea ɛbɛyɛ a wobenya sika bum bere tiaa bi; wɔtwetwe asafo no mufo kɔhyɛ mu. Anuanom bi nso ama nkurɔfo adaadaa wɔn sɛ, sɛ wɔde sika hyɛ adwuma bi mu a, wobenya wɔn ho tam, nanso wɔn nsa asi fam. Sɛ yɛma yɛn ani bere sika a, ɛbɛma yɛde yɛn ti akɔhyɛ adwuma bi mu ma nkurɔfo abu yɛn afa so. Enti ma w’ani nna hɔ. Nnya adwene sɛ wubetumi anya wo ho da koro pɛ.\n13. Adwene bɛn na Yehowa pɛ sɛ yenya wɔ sika ho?\n13 Sɛ yɛde “ahenni no ne Onyankopɔn trenee” di kan a, Yehowa behyira adwuma a yɛyɛ so ma yɛanya nea yehia. (Mat. 6:33; Efe. 4:28) Yehowa mpɛ sɛ yɛyɛ adwuma boro so na yɛkɔda wɔ Ahenni Asa so anaa yedwinnwen sika ho wɔ hɔ. Nanso wiase mu nnipa pii susuw sɛ, sɛ wobiri wɔn mogya ani pɛ sika a, ɛbɛbɔ wɔn ho ban na daakye wɔn asɛm anyɛ mmɔbɔ. Wɔtaa de sikapɛ hyɛ wɔn mma adwenem. Yesu kyerɛe sɛ adwene a ɛte saa mfata. (Monkenkan Luka 12:15-21.) Eyi ma yɛkae Gehasi. Na osusuw sɛ n’ani betumi abere sika na bere koro no ara wanya din pa wɔ Yehowa anim.—2 Ahe. 5:20-27.\n14, 15. Dɛn nti na nyansa nnim sɛ yɛde yɛn ho bɛto sika so? Ma nhwɛso.\n14 Asɛm yi te sɛ ɔkɔre bi a wakɔkyere apataa wɔ nsu mu. Ɛtɔ da bi a na apataa no mu yɛ duru sɛ ɔkɔre no de betu, nanso adifudepɛ nti ontumi nnyae mu, enti ebewie ase na ɔne apataa no nyinaa akɔhyɛ nsu no ase. Biribi a ɛte saa betumi ato Kristoni anaa? Asafo mu panyin bi a wɔfrɛ no Alex kae sɛ: “Me sika nkɔ agoru. Sɛ mereguare a, mempɛ sɛ samina ketewa bi mpo bɛsɛe kwa.” Nanso Alex nyaa adwene sɛ, sɛ ɔde ne sika kɔhyɛ aguadi bi mu a, obenya so mfaso. Ɛba saa a, obegyae adwuma a ɔyɛ akɔyɛ akwampae adwuma. Afei ɔhwehwɛɛ ɔkwan a ɔbɛfa so anya mfaso pii, enti ɔde ne sika a ɛda hɔ nyinaa kɔhyɛɛ adwuma bi mu. Ɔkɔbɔɔ bosea mpo de hyɛɛ adwuma no mu. Nanso nneɛma gye gui koraa ma ɔbɔɔ ka kɛse. Alex kae sɛ: “Na mawe ataa so sɛ meremma me sika nka mu. Mekae wɔ me tirim sɛ, nea ehia ara ne abotare; ɛrenkyɛ mɛsan anya me sika bio.”\n15 Efi saa bere no, na ade a Alex dwen ho ara ne sika a ɔde ahyɛ adwuma no mu no. Ne som yɛɛ basaa, na ɔkɔ kɛtɛ so a ɔnna. Alex anidaso yɛɛ kwa. Ne sika nyinaa hyewee, na ewiee ase no, ɔtɔn ne fie. Ɔkae sɛ: “Memaa m’abusua dii yaw.” Nanso osuaa biribi fii asɛm no mu. Ɔno ankasa gye toom sɛ: “Obiara a ɔde ne werɛ hyɛ Satan wiase yi mu no nsa besi fam ma ne werɛ ahow.” (Mmeb. 11:28) Nokwasɛm ni, sɛ yɛde yɛn werɛ hyɛ yɛn sika mu anaa yɛde yɛn ho to yɛn adwuma so wɔ saa wiase yi mu a, nea ɛkyerɛ ne sɛ yɛde yɛn ho reto Satan a ɔne “wiase yi nyame” so. (2 Kor. 4:4; 1 Tim. 6:17) Seesei Alex ayɛ ne ho wiɛmfoɔ na onya bere pii ka asɛmpa no. Eyi ama ɔne n’abusua ani agye paa, na wɔabɛn Yehowa kɛse.—Monkenkan Marko 10:29, 30.\n16. Ahohoahoa bɛn na ɛyɛ papa? Sɛ yebu yɛn ho tra so a, dɛn na ebefi mu aba?\n16 Mfomso biara nni ho sɛ yɛde adepa bɛhoahoa yɛn ho. Enti sɛ yɛhoahoa yɛn ho sɛ yɛyɛ Yehowa Adansefo a, ɛyɛ ne kwan so. (Yer. 9:24) Eyi na ɛboa yɛn ma yesi gyinae pa na yɛbɔ bra pa. Nanso sɛ yebu yɛn ho tra so anaa yɛma yɛn ho so a, ebetumi atwe yɛn afi Yehowa ho.—Dw. 138:6; Rom. 12:3.\nFa anigye yɛ asɛnka adwuma no, mfa w’ani nsi asafo no mu dibea so!\n17, 18. (a) Hena na Bible ka sɛ ɔbrɛɛ ne ho ase, na henanom na ɛka sɛ wɔmaa wɔn ho so? (b) Ɔkwan bɛn so na onua bi amma ahomaso antwe no amfi Yehowa ho?\n17 Sɛ yɛkan Bible a, yehu nnipa a wɔmaa wɔn ho so ne wɔn a wɔbrɛɛ wɔn ho ase. Ɔhene Dawid brɛɛ ne ho ase maa Yehowa kyerɛɛ no kwan, na Yehowa hyiraa no. (Dw. 131:1-3) Nanso Ɔhene Nebukadnesar ne Belsasar ahomaso nti Yehowa brɛɛ wɔn ase. (Dan. 4:30-37; 5:22-30) Ɛnnɛ nso yebetumi ahyia tebea bi a ɛbɛyɛ den sɛ yɛbɛbrɛ yɛn ho ase. Onua bi a wɔfrɛ no Ryan a wadi mfe 32 kɔɔ asafo foforo mu. Ɔkɔɔ hɔ no na ɔyɛ asafo mu somfo. Ryan kae sɛ: “Na mehwɛ kwan sɛ ɛrenkyɛ koraa wɔbɛpaw me ɔpanyin, nanso afe twaam a mante hwee.” Ryan bo fuw mpanyimfo no sɛ wɔanyɛ no ɔpanyin anaa? So ogyaee adesua kɔ maa ahomaso twee no fii Yehowa ne asafo no ho? Sɛ ɛyɛ wo a, anka dɛn na wobɛyɛ?\n18 Ryan yɛɛ nhwehwɛmu wɔ asafo nhoma mu, na eyi boaa no ma onyaa abotare twɛnee. (Mmeb. 13:12) Ɔkae sɛ: “Mihui sɛ na ehia sɛ minya abotare ne ahobrɛase ma Yehowa tete me.” Ryan hui sɛ ɛsɛ sɛ ɔde ne bere pii boa afoforo wɔ asafo no mu na ɔde ahokeka yɛ asɛnka adwuma no. Afei onyaa nnipa pii ne wɔn suaa Bible ma wonyaa nkɔso. Ɔkae sɛ: “Afe ne fã akyi no, wɔpaw me sɛ ɔpanyin. Nokwasɛm ne sɛ na m’ani nna so. Na asɛnka adwuma no ayɛ me dɛ, enti na m’adwene afi so koraa.”—Monkenkan Dwom 37:3, 4.\n19, 20. (a) Dɛn na yɛbɛyɛ na yɛamma biribiara antwe yɛn amfi Yehowa ho? (b) Henanom na wɔbataa Yehowa ho a yebetumi asuasua wɔn?\n19 Nsɛm a yɛasusuw ho wɔ adesua yi ne nea edi eyi anim mu no fata. Yɛhoahoa yɛn ho sɛ yɛyɛ Yehowa asomfo. Yɛn abusua betumi ama yɛn ani agye. Apɔwmuden nso yɛ akyɛde kɛse a efi Yehowa hɔ. Yenim sɛ adwuma ne sika betumi aboa yɛn ma yɛanya nea yehia. Afei nso anigyede ne mfiri a aba so betumi aboa yɛn. Nanso ɛsɛ sɛ yehu sɛ, sɛ yɛamfa saa nneɛma yi biara anto nea ɛda anaa yɛma etwitware yɛn som mu a, ebetumi atwe yɛn afi Yehowa ho.\nMma biribiara ntwe wo mfi Yehowa ho!\n20 Satan pɛ sɛ wotwe wo ho fi Yehowa ho. Nanso wubetumi abɔ wo ne w’abusua ho ban na biribi a ɛte saa anto mo. (Mmeb. 22:3) Bɛn Yehowa na bata ne ho daa. Bible mu nhwɛso pii wɔ hɔ a ebetumi aboa yɛn. Enok ne Noa “ne nokware Nyankopɔn nantewee.” (Gen. 5:22; 6:9) Mose kɔɔ so “tintimii te sɛ nea ohu Onii a wonhu no no.” (Heb. 11:27) Yesu yɛɛ nea ɛsɔ ne soro Agya no ani bere nyinaa, enti Onyankopɔn nso taa n’akyi. (Yoh. 8:29) Suasua saa nkurɔfo yi. Bible ka sɛ: “Mo ani nnye bere nyinaa. Munnnyae mpaebɔ da. Biribiara mu momfa aseda mma.” (1 Tes. 5:16-18) Si wo bo sɛ woremma biribiara ntwe wo mfi Yehowa ho!\n^ nky. 4 Wɔasesa din ahorow no.\n^ nky. 6 Hwɛ asɛm a ɛbaa January 2012 Nyan! mu a n’asɛmti ne: “Sɛnea Wobɛtete Mmofra Yiye.” (Borɔfo de no yɛ October 2011.)\n^ nky. 7 Hwɛ asɛm a ɛbaa March 2011 Nyan! (Borɔfo de no) mu a n’asɛmti ne “Five Keys to Better Health” (Nneɛma Anum a Ɛboa Ma Yenya Apɔwmuden).


신명기 19 KLB - 5 Mose 19 ASCB\n1Sɛ Awurade mo Onyankopɔn sɛe aman a ɔde wɔn nsase rema mo na sɛ mopam wɔn na motena wɔn nkuro no mu ne wɔn afie mu a, 2monyi nkuropɔn mmiɛnsa19.2 Yei yɛ nkuropɔn mmiɛnsa a ɛbɛkaa baako a na ɛwɔ hɔ dada a na ɛwɔ Yordan apueeɛ fam sɛ dwanekɔbea no. Na yeinom wɔ Yordan atɔeɛ fam. a ɛwɔ asase no mfimfini a Awurade, mo Onyankopɔn, de rema mo afa no. 3Monyiyi akwan nkɔ hɔ na monkyɛ asase a Awurade, mo Onyankopɔn, de rema mo sɛ agyapadeɛ no mu mmiɛnsa sɛdeɛ ɛbɛyɛ a, sɛ obi kum obi a, ɔbɛdwane akɔ hɔ.\n4Sɛ obi anhyɛ da na ɔkum obi a ɔnni ne ho menasepɔ anaa ɔntan no dada a, onipakumfoɔ no tumi dwane kɔ saa nkuropɔn yi biara so de gye ne ho nkwa. 5Sɛ ebia, obi ne ne yɔnko bi kɔ wiram rekɔbu nnua na sɛ ɛba sɛ ɔbaako de abonnua rebu dua bi na sɛ abonnua no hɔn firi ne dua mu kumm ne yɔnko no a, saa asɛm yi mu no, onipakumfoɔ no tumi dwane kɔ nkuropɔn no baako so de gye ne ho nkwa. 6Sɛ dwanekɔbea biara mmɛn hɔ a, ɔtaafoɔ bi bɛtumi ataa onipakumfoɔ no akum no. Sɛ ɛba saa a, ɛkyerɛ sɛ, wɔakum onipakumfoɔ no wɔ ɛberɛ a wanhyɛ da akum obi. Wankum onipa, na mmom deɛ ɔyɛeɛ yɛ asiane. 7Ne saa enti na merehyɛ mo sɛ monyi nkuropɔn mmiɛnsa nsi nkyɛn no.\n8Sɛ Awurade mo Onyankopɔn trɛ mo ɔman mu sɛdeɛ ɔkaa ho ntam kyerɛɛ mo agyanom na ɔde asase no nyinaa ma mo sɛdeɛ ɔhyɛɛ wɔn ho bɔ no a, 9ɛsɛ sɛ moyi nkuropɔn mmiɛnsa si nkyɛn. Sɛ moto mo bo ase di mmara a mehyɛɛ mo no so ɛnnɛ yi sɛ monnɔ Awurade mo Onyankopɔn na monnante nʼakwan so a, ɛnneɛ, ɔde asase no bɛma mo. 10Monyɛ yei, sɛdeɛ ɛbɛyɛ a, wɔnhwie mogya a ɛnni fɔ no ngu wɔ mo asase a Awurade, mo Onyankopɔn, de rema mo sɛ mo agyapadeɛ no so, na moanni mogyahwieguo no ho fɔ.\n11Sɛ obi tan obi enti ɔhyɛ da kɔtɛ no kumm no na ɔdwane kɔ nkuropɔn no bi so kɔtɛ a, 12ɛsɛ sɛ mpanimfoɔ a wɔwɔ ne kuro no mu hɔ no soma ma wɔkɔpɛ no ma wɔsane de no ba kuropɔn no mu ma owufoɔ no nkurɔfoɔ nso kum no bi. 13Mommma onipakumfoɔ no asɛm nha mo. Monyi wɔn a wɔdi awudie ho fɔ wɔ Israel nyinaa mmra, sɛdeɛ ɛbɛyɛ a, biribiara bɛkɔ yie ama mo.\n14Sɛ moduru asase a Awurade, mo Onyankopɔn, de rema mo sɛ agyapadeɛ sononko no so a, monntutu ɛhyeɛ a mo agyanom atoto ngu mmfa so nwia obi asase.\n15Mommmu obi a ɔdanseni baako abɛdi atia no no fɔ. Soboɔ bɛdi mu ɛberɛ a nnipa baanu anaa baasa abɛdi adanseɛ.\n16Sɛ atorɔ danseni bi ba bɛbɔ obi amumuyɛ bi ho kwaadu a, 17ɛnneɛ, ɛsɛ sɛ kwaadubɔni no ne onipa a wabɔ no kwaadu no nyinaa ba asɔfoɔ ne atemmufoɔ a wɔreyɛ Awurade adwuma no anim. 18Ɛsɛ sɛ wɔto wɔn bo bisa nnipa no nsɛm mu yie. Na sɛ wɔhunu sɛ kwaadubɔni no retwa atorɔ a, 19wɔde asotwe a anka ɛsɛ sɛ wɔde ma onipa a wɔabɔ no kwaadu no bɛma no. Sɛ mofa saa ɛkwan yi so a, mobɛtu amumuyɛsɛm nyinaa afiri mo mu. 20Wɔn a wɔbɛte no bɛsuro sɛ wɔbɛyɛ saa bɔne no bi. 21Monnhunu obiara mmɔbɔ! Mo mmara a ɛsɛ sɛ modi so no yɛ nkwa nsi nkwa ananmu, ani nsi ani ananmu, ɛse nsi ɛse ananmu, nsa nsi nsa ananmu, ɛnan nsi ɛnan ananmu.\nASCB : 5 Mose 19


मत्ती 15 NCA – Mateo 15 ASCB | Biblica\nमत्ती 15 NCA – Mateo 15 ASCB\n1Ɛda bi, Farisifoɔ ne Yudafoɔ mpanin no bi firi Yerusalem baa Yesu nkyɛn bɛbisaa no sɛ, 2“Adɛn enti na wʼasuafoɔ no nni Yudafoɔ amanneɛ so? Yɛn amanneɛ a yɛhohoro yɛn nsa ho ansa na yɛadidi no, wɔnni so.”\n3Yesu nso bisaa wɔn sɛ, “Adɛn enti na mo nso mode mo amanneɛ no bu Onyankopɔn mmaransɛm so? 4Ebi ne sɛ, Onyankopɔn mmara no ka sɛ, ‘Di wʼagya ne wo maame ni,’ na baako nso ne sɛ, ‘Obiara a ɔbɛka asɛmmɔne afa nʼawofoɔ ho no, ɛsɛ sɛ wɔkum no,’ 5Na mo deɛ, deɛ moka ne sɛ, sɛ obi ka kyerɛ ne maame anaa nʼagya sɛ, ‘Mewɔ adeɛ bi a anka mɛtumi de aboa mo, nanso mede rekɔma Onyankopɔn’ a, ɛnyɛ bɔne. 6Enti, mo ara monam mo mmara a moahyɛ so bu Onyankopɔn mmara a ɔhyɛɛ sɛ di wʼagya ne wo maame ni no so. 7Mo nyaatwomfoɔ! Sɛ Yesaia hyɛɛ mo ho nkɔm sɛ:\n8“ ‘Saa nnipa yi ka sɛ wɔdi me ni,\nnanso wɔn akoma mmɛn me.\nɛfiri sɛ, wɔkyerɛkyerɛ mmara a onipa ayɛ na ɛnyɛ deɛ ɛfiri Onyankopɔn.’ ”\n10Afei, Yesu frɛɛ nnipadɔm no ka kyerɛɛ wɔn sɛ, “Montie deɛ meka no na mommɔ mmɔden nte aseɛ. 11Ɛnyɛ adeɛ a ɛbɛkɔ onipa mu no na ɛmma ne ho nte, na mmom, deɛ ɛbɛfiri ne mu aba no na ɛgu ne ho fi.”\n12Nsɛm a Yesu kaeɛ yi maa nʼasuafoɔ no ba bɛka kyerɛɛ no sɛ, “Wonim sɛ wo nsɛm a wokaeɛ no ama Farisifoɔ no bo afu?”\n13Yesu buaa wɔn sɛ, “Dua biara a ɛnyɛ mʼagya na ɔduaeɛ no, wɔbɛtu atwene. 14Mommmua wɔn koraa! Na wɔyɛ anifirafoɔ a wɔrekyerɛ anifirafoɔ ɛkwan enti wɔn nyinaa bɛkɔ akɔte ahwe amena mu.”\n15Petro ka kyerɛɛ Yesu sɛ, “Kyerɛ yɛn ɛbɛ no ase.”\n16Yesu nso bisaa no sɛ, “Ampa ara sɛ monte aseɛ? 17Monnim sɛ adeɛ a ɛfa onipa anom no fa onipadua no mu na asane aba bio? 18Asɛm a ɛho nteɛ biara firi akoma a emu nteɛ mu ma ɛgu deɛ ɔkaa saa asɛm no ho fi. 19Akoma mu na adwemmɔne, awudie, ayerefasɛm, adwamammɔ, korɔno, atorɔ ne ntwatosoɔ firi. 20Yeinom na ɛgu onipa ho fi. Nanso, sɛ obi anhohoro ne nsa sɛdeɛ mo amanneɛ teɛ no na ɔdidi a, ne ho nguu fi honhom mu.”\nƆbaa Bi Gyidie\n21Yesu firii ɔman no mu hɔ kɔɔ Tiro ne Sidon. 22Kanaanni baa bi a ɔte ɔman no mu hɔ de su baa Yesu nkyɛn bɛkaa sɛ, “Awurade, Dawid Ba, hunu me mmɔbɔ! Honhommɔne hyɛ me ba mu na sɛ ɛka ne ho a, ɛma ne ho yera no.”\n23Yesu anka hwee. Nʼasuafoɔ no hyɛɛ no sɛ ɔmpam ɔbaa no mfiri hɔ. Wɔtii mu ka kyerɛɛ no bio sɛ, “Ka kyerɛ no na ɔmfiri ha nkɔ, na ɔde nʼadesrɛ no retuatua yɛn aso.”\n24Yesu ka kyerɛɛ ɔbaa no sɛ, “Wɔsomaa me sɛ memmɛboa Yudafoɔ, Israel nnwan a wɔayera no, na ɛnyɛ amanamanmufoɔ.”\n25Ɔba bɛkotoo no kɔɔ so srɛɛ no sɛ, “Me wura, boa me!”\n26Yesu ka kyerɛɛ no sɛ, “Ɛnyɛ sɛ wɔbɛgye burodo afiri mmɔfra nsam ato ama nkraman.”\n27Ɔbaa no nso buaa sɛ, “Ɛwom saa deɛ, nanso nkraman no nso tumi di mporoporowa a ɛfiri wɔn wura no ɛpono so gu fam no.”\n28Yesu ka kyerɛɛ ɔbaa no sɛ, “Ɔbaa, wo gyidie mu yɛ den. Mɛyɛ wʼabisadeɛ ama wo.” Ɛhɔ ara, ne babaa no ho tɔɔ no.\nYesu Sa Nyarewa Ahodoɔ\n29Yesu sane baa Galilea ɛpo no ho. Ɔforo kɔtenaa bepɔ bi so. 30Nnipa bebree de mpakye, anifirafoɔ, apirafoɔ, mumu ɛnna wɔn a wɔyare nyarewa ahodoɔ baa ne nkyɛn sɛ ɔnsa wɔn yadeɛ, ma ɔsaa wɔn nyinaa yadeɛ. 31Anwanwasɛm ni! Wɔn a wɔnkasaa da kasaeɛ; mpakye nyaa ahoɔden; na mmubuafoɔ nanteeɛ, hurihuriiɛ na anifirafoɔ hunuu adeɛ. Nnipadɔm no ho dwirii wɔn ma wɔkamfoo Israel Onyankopɔn.\nNnipa Mpemnan Aduanema\n32Afei Yesu frɛɛ nʼasuafoɔ no nyinaa baa ne nkyɛn ka kyerɛɛ wɔn sɛ, “Nnipa yi yɛ me mmɔbɔ. Wɔabɛdi me nkyɛn ha nnansa. Aduane a ɛwɔ ha nyinaa nso asa. Nanso mempɛ sɛ mema wɔkɔ wɔn afie mu a wɔnnidiiɛ, anyɛ saa a, wɔbɛtotɔ bera wɔ ɛkwan so.”\n33Nʼasuafoɔ no nso bisaa no sɛ, “Ɛserɛ so ha deɛ, ɛhe na yɛbɛnya nnipadɔm yi ano aduane?”\n34Yesu nso bisaa wɔn sɛ, “Burodo dodoɔ bɛn na mowɔ?”\nWɔbuaa sɛ, “Yɛwɔ burodo nson ne mpataa kakraa bi.”\n35Yesu ka kyerɛɛ nnipadɔm no maa wɔn nyinaa tenatenaa ase wɔ ɛserɛ no so. 36Afei ɔfaa burodo nson no ne mpataa no, hyiraa so na ɔbubuu mu de maa asuafoɔ no sɛ wɔmfa mma nnipadɔm no nni. 37Wɔn nyinaa dii aduane no mee pintinn. 38Wɔn a wɔdii saa aduane no, na wɔn dodoɔ yɛ nnipa mpemnan a wɔankan mmaa ne mmɔfra anka ho. Wɔdidi wieeɛ no, akyire mporoporowa a wɔtaseeɛ no yɛɛ nkɛntɛmma nson. 39Yei akyi, Yesu gyaa nkurɔfoɔ no kwan, ma ɔno nso kɔtenaa kodoɔ mu tware kɔɔ Magadan.\nASCB : Mateo 15


Nnwom 72 NA-TWI - Mpae a wɔbɔ ma ɔhene - Kyerɛ ɔhene - Bible Gateway\nNnwom 71Nnwom 73\nNnwom 72 Nkwa Asem (NA-TWI)\n72 Kyerɛ ɔhene no na ommu w’atɛntrenee, O Onyankopɔn. Kyɛ no atemmu nyansa no bi 2 sɛnea ɔde nokware bedi wo nkurɔfo so na wahwɛ wɔn a wɔremia wɔn no trenee mu. 3 Asase no nkɔ so frɔmfrɔm. Ma trenee mmra asase no so. 4 Ma ɔhene mmu ahiafo atɛn pa. Ma ɔmmoa ahiafo na onni wɔn a womia wɔn afɛfo so nkonim. 5 Wo nkurɔfo nsom wo mmere dodow a owia bɔ yi, na ɔsram nso hyerɛn kɔsi daa daa yi.


Timoteo—Yɛbɛtumi Asuasua ne Gyidi\nKENKAN WƆ Afrikaans Albanian Amharic Arabic Armenian Aymara Bicol Bulgarian Catalan Cebuano Chichewa Chinese Mandarin (Simplified) Chinese Mandarin (Traditional) Chitonga Chitumbuka Chuvash Cibemba Cinyanja Croatian Czech Danish Dutch Efik English Estonian Ewe Fijian Finnish French Ga Georgian German Greek Greenlandic Guarani Haitian Creole Hausa Hebrew Hiligaynon Hungarian Icelandic Igbo Iloko Indonesian Isoko Italian Japanese Kazakh Kikamba Kikaonde Kikongo Kikuyu Kimbundu Kinyarwanda Kirghiz Kiribati Kirundi Kongo Korean Kwangali Kwanyama Lingala Lithuanian Luganda Lunda Luo Luvale Macedonian Malagasy Malay Mam Mambwe-Lungu Maya Myanmar Ndebele Ndonga Ngabere Norwegian Nyaneka Nzema Ossetian Otetela Papiamento (Aruba) Papiamento (Curaçao) Persian Polish Portuguese Quechua (Bolivia) Romanian Russian Samoan Sango Sepedi Serbian Serbian (Roman) Sesotho (Lesotho) Seychelles Creole Shona Silozi Sinhala Slovak Slovenian Spanish Sranantongo Swahili Swahili (Congo) Swedish Tagalog Tatar Thai Tigrinya Tiv Tok Pisin Totonac Tshiluba Tsonga Tswana Turkish Tuvaluan Twi Tzotzil Ukrainian Umbundu Venda Vietnamese Wayuunaiki Xhosa Yoruba Zapotec (Isthmus) Zulu\nSUASUA WƆN GYIDI | TIMOTEO\nNÁ Timoteo te Listra; ɔne ne maame ne ne nanabaa na na ɛte. Afei twa ho mfoni hwɛ sɛ Timoteo asɔre anɔpa asi kwan so refiri fie akɔ baabi a ɔnnim. Wohwɛ no a, wohu sɛ n’adwene nyinaa si nea ɛda n’anim no so. Ɛnyɛ ɔno nko ara na ɛnam, ɔne ne mfɛfo bi na asi kwan so rekɔ. Ɔkwan a wɔnam so no, Timoteo nim so paa, nanso ɔdi ne mfɛfo no akyi. Wɔrekɔ nyinaa na wɔregya Listra kuro a ɛda kokoɔ so wɔ bɔn mu no wɔ wɔn akyi. Timoteo hu sɛ ne maame ne ne nana ani agye paa, nanso ayɛ wɔn susere. Timoteo nyɛ dɛn? Ɔntwa n’ani nyɛ wɔn baa-bae anaa?\nƐwɔ hɔ ara a na ɔsomafo Paulo atwa n’ani ahwɛ Timoteo asere akyerɛ no. Ná Paulo nim sɛ Timoteo fɛre adeɛ, nanso ɔhwɛ sɛnea ɔde ahokeka di wɔn akyi no a, na n’ani agye paa. Ɛbɛyɛ sɛ na Timoteo adi mfe 20, enti na ɔyɛ aberantewa, na na ɔpɛ Paulo asɛm paa. Paulo nso, na ɔyɛ obi a ɔmfa ne som nni agorɔ koraa; obi a ɔte sei na afei Timoteo anya hokwan ne no nam yi. Ná ɔne Paulo bɛtutu akwan akɔ akyirikyiri. Akwantu no bi wɔ hɔ a, na wɔbɛfa fam, ebi nso wɔ hɔ a, wɔbɛfa nsuo so; ne nyinaa mu no na wɔremfa no ahogono koraa. Timoteo rekɔ nyinaa, sɛ ɔbɛsan aba ne kurom bio oo, ɔnsan mma bio oo, na ɔnnim.\nDɛn paa na ɛpusuu aberantewa no maa ɔkɔyɛɛ saa adwuma yi? Dɛn koraa na na ɔbɛnya? Timoteo gyidi no bɛtumi aboa yɛn sɛn?\n“WOFIRI WO MMƆFRAASE”\nWo deɛ, yɛnkɔ yɛn akyi kakra nkɔhwɛ mfe mmienu anaa mmiɛnsa a atwam no. Afei yɛmfa no sɛ Listra yɛ Timoteo kurom. Ná Listra yɛ kuro ketewaa bi a ate ne ho da bɔn mu, na na asase no yɛ asase pa. Ɛbɛyɛ sɛ na Listrafo no te Hela kasa, nanso na wɔka ɛhɔ kasa a wɔfrɛ no Likaonia. Bere bi, ɔsomafo Paulo ne ne yɔnko Barnaba a wɔyɛ asɛmpatrɛwfo fi Ikoniom kɔɔ Listra; Ikoniom deɛ ɛhɔ so sene Listra. Wɔduu hɔ no, biribi sii maa kuro a anka ɛhɔ yɛ dinn no yɛɛ gyegyeegye. Asɛm no ne sɛ, na Paulo ne Barnaba reka asɛm akyerɛ nkurɔfo wɔ kuro no mu, na obubuafo bi kyerɛɛ asɛm no mu gyidi. Enti Paulo yɛɛ anwonwade saa no yareɛ!—Asomafoɔ Nnwuma 14:5-10.\nSaa bere no, na Listrafo wɔ gyidi bi sɛ anyame tumi yɛ wɔn ho sɛ nnipa ba kurom. Enti ebinom nyaa adwene sɛ gyama Paulo yɛ nyame Hermes ɛnna Barnaba yɛ nyame Seus! Afei nkurɔfo no yɛɛ sɛ wɔbɛbɔ afɔre ama Paulo ne Barnaba, nanso na saa Kristofo mmienu yi mpɛ sɛ wɔgye anuonyam ma wɔn ho, enti wɔampene.—Asomafoɔ Nnwuma 14:11-18.\nListrafo bi deɛ, wɔamfa Paulo ne Barnaba sɛ wɔyɛ anyame. Mmom wɔfaa no sɛ wɔyɛ nkurɔfo a wɔde asɛmpa rebrɛ wɔn. Saafo no bi ne Eunike ne ne maame Lois. Ná wɔyɛ Yudafo, nanso na Eunike ware Helani * barima bi a ɔnsom Onyankopɔn. Wɔtiee Paulo ne Barnaba asɛm no guu aso pa mu. Saa bere no, asɛm baako pɛ na na Yudani biara a ɔmfa ne som nni agorɔ repɛ ate. Ɛne sɛ Mesia no aba na wama nkɔmhyɛ ahorow a wɔakyerɛw afa ne ho wɔ Kyerɛwnsɛm mu no nyinaa aba mu. Ɛno ara nso ne asɛm a na ɛda Paulo ne Barnaba ano!\nPaulo nsrahwɛ no boaa Timoteo paa. Ná wɔde kyerɛw kronkron no atete Timoteo ‘firi ne mmɔfraase’ ma wahu Hebri Kyerɛwsɛm no. (2 Timoteo 3:15) Timoteo dii ne maame ne ne nana anammɔn akyi pɛɛ; ɔno nso gyee Paulo ne Barnaba asɛm no dii. Ɔhuu sɛ Paulo ne Barnaba reka Mesia no ho nokwasɛm. Wo deɛ yɛnhwɛ obubuafo a Paulo saa no yareɛ no. Ná ɔtaa tena Listra kuro no abɔnten, na ɛbɛyɛ sɛ ɛfiri Timoteo mmofraase nyinaa na ɔhu no. Afei da koro Timoteo nkɔhwɛ a, ɔbarima yi na wasɔre renantew yi! Weinom nyinaa ka ho bi na Eunike ne Lois ne Timoteo bɛyɛɛ Kristofo no. Ɛnnɛ nso nea Eunike ne Lois yɛe no, awofo ne nanafoɔ bɛtumi asuasua. Sɛ woyɛ ɔwofo a, mmofra bɛtumi ahwɛ wo asuasua wo anaa?\n“AHOHIA BEBREE MU”\nWɔn a wɔbɛyɛɛ Kristo asuafo wɔ Listra no, ɛbɛyɛ sɛ wɔn ani gyee anidaso a na Kristo akyidifo wɔ no ho. Nanso wɔhuu sɛ sɛ wɔbɛyɛ asuafo a, wɔbɛfa ahohia bebree mu. Bere bi sei, nnipa bi a Yudasom adi wɔn ti fii Ikoniom ne Antiokia baa Listra, na wɔbɛtutu guu wɔn asom maa wɔsɔre tiaa Paulo ne Barnaba. Wei nti, anni gyina koraa na nkurɔfo bɛtu guu Paulo so sii no aboɔ. Wɔsii no aboɔ ara maa ɔhwee fam. Ɛduu baabi no, nkurɔfo no susuu sɛ Paulo awu, enti wɔtwee no kɔtoo kuro no akyi.—Asomafoɔ Nnwuma 14:19.\nNanso, asuafo a wɔwɔ Listra no kɔɔ baabi a Paulo da no kɔtwaa ne ho hyiae. Bere a Paulo kekaa ne ho na ɔde akokoduru sɔre san kɔɔ Listra kuro no mu bio no, wo deɛ hwɛ sɛnea asuafo no koma bɛtɔ wɔn yam! Ade kyee no, ɔne Barnaba fii hɔ kɔɔ Derbe kɔkaa asɛm no. Ɛhɔ nso wɔnyaa asuafo foforo na wɔde wɔn nkwa too asiane mu bio kɔɔ Listra. Adɛn nti na wɔyɛɛ saa? Bible kyerɛ mu sɛ wɔkɔhyɛɛ “asuafoɔ no akra den, hyɛɛ wɔn nkuran sɛ wɔntena gyidie no mu.” Paulo ne Barnaba kyerɛkyerɛɛ Kristofo no sɛ daakye wɔbɛhyɛ wɔn anuonyam, enti amane a wɔrehu no nyinaa, wɔn brɛ renyɛ kwa. Saa bere yi nyinaa ɛbɛyɛ sɛ na Timoteo ayiyi n’asom retie. Wɔkyerɛkyerɛɛ mu sɛ: “Ɛtwa sɛ yɛfa ahohia bebree mu de kɔ Onyankopɔn ahennie mu.”—Asomafoɔ Nnwuma 14:20-22.\nTimoteo tiee ɔsomafo Paulo nkyerɛkyerɛ no guu aso pa mu\nPaulo ankasa nso faa ahohia pii mu kaa asɛmpa no kyerɛɛ nkurɔfo, enti Timoteo hui sɛ asɛm a wɔkae no, wɔanka no kwa. Ná Timoteo nim sɛ sɛ ɔdi Paulo anammɔn akyi a, Listrafo ne ne papa mpo bɛtu wɔn ani asi ne so. Nanso na Timoteo asi ne bo sɛ sɛnea ɔpɛ sɛ ɔsom Onyankopɔn no, ɔremma saa ahunahuna no nsesa n’adwene. Ɛnnɛ, mmerante ne mmabaa pii wɔ hɔ a wɔte sɛ Timoteo. Wɔn nso, sɛ wɔrepɛ nnamfo a, wɔde wɔn ani to fam fa nnamfo a wɔmfa wɔn som nni agorɔ. Saa nnamfo no tumi boa wɔn ma wɔsom Onyankopɔn yie. Mmerante ne mmabaa yi asi wɔn bo sɛ sɛ nkurɔfo sɔre tia wɔn mpo a, wɔbɛkɔ so asom nokware Nyankopɔn no!\n‘ANUANOM KAA NE HO ASƐMPA’\nYɛahu sɛ bere a Paulo kɔɔ Listra no, ɛdii mfe mmienu anaa mmiɛnsa ansa na ɔresan akɔ hɔ; saa bere yi deɛ ɔne Silas na na ɛnam. Bere a wɔkɔduu Timoteo abusuafo hɔ no, anigye deɛ, na wɔfa no kwa. Paulo nso ani gyee paa, efisɛ ɔhuu sɛ asɛmpa no a ɔkɔkaa wɔ Listra no aso aba pa. Ná Lois ne ne babaa Eunike abɛyɛ Kristofo mapa, na na wɔwɔ gyidi a “nyaatwom nnim.” Wɔn gyidi no, na ɛyɛ Paulo fɛ paa. (2 Timoteo 1:5) Timoteo nso, Paulo huu no sɛn?\nPaulo huu sɛ afei deɛ Timoteo ho akokwa paa. Ɛnyɛ anuanom a wɔwɔ Listra no nko ara na ‘wɔkaa Timoteo ho asɛmpa,’ anuanom a wɔwɔ Ikoniom nso kaa ne ho asɛmpa. Ná Ikoniom wɔ Listra atifi fam, na kilomita 32 (akwansin 20) na ɛda nkuro mmienu no ntam. (Asomafoɔ Nnwuma 16:2) Ɛyɛɛ dɛn na Timoteo nyaa din pa saa?\nTimoteo “mmɔfraase” pɛɛ na ne maame ne ne nanabaa de “atwerɛ kronkron no” kyerɛkyerɛɛ no, enti wɔkyerɛɛ no sɛnea ɛsɛ sɛ aberante bɔ ne bra. (2 Timoteo 3:15) Nea wɔkyerɛkyerɛɛ Timoteo no baako ne “kae wo Bɔfo Kɛseɛ no, wo mmeranteberɛ mu.” (Ɔsɛnkafoɔ 12:1) Bere a Timoteo bɛyɛɛ Kristoni no, ɔtee saa asɛm no ase paa. Ɔhuu sɛ ade baako paa a ɔbɛtumi ayɛ de akae ne Bɔfo Kɛseɛ no ne sɛ ɔbɛka Kristo, Onyankopɔn Ba no ho asɛmpa akyerɛ nkurɔfo. Ná Timoteo fɛre adeɛ, nanso nkakrankakra, ɔbɛnyaa akokoduru a na ɔtumi de ka Yesu Kristo ho asɛmpa kyerɛ nkurɔfo.\nNkɔsoɔ a Timoteo nyae no, na asafo mu mpanimfoɔ no ani tua. Wɔhuu sɛ Timoteo tumi de afotu pa ma obiara, na ɔtumi hyɛ nkurɔfo nkuran; wei maa mpanimfoɔ no ani gyei. Ɛnyɛ mpanimfoɔ no nko ara na wɔhuu Timoteo mmɔdemmɔ, Yehowa nso hui, na ɔmaa wɔhyɛɛ nkɔm faa ne ho. Ebia adwuma a daakye ɔbɛyɛ wɔ asafo ahorow mu no, ɛno ho nkɔm na Onyankopɔn maa wɔhyɛe. Bere a Paulo kɔɔ Listra no, ɔhuu sɛ sɛ ɔde Timoteo ka ne ho a, ɔbɛboa no paa wɔ asɛmpatrɛw adwuma no mu. Anuanom a wɔwɔ Listra no ampopo wɔn ti koraa; wɔde wɔn nsa guu aberante no so. Ɛno kyerɛ sɛ wɔayi no de adwuma titiriw bi ahyɛ ne nsa wɔ Yehowa Nyankopɔn som mu.—1 Timoteo 1:18; 4:14.\nƐbɛyɛ sɛ adwuma a wɔde hyɛɛ Timoteo nsa no maa ne ho dwirii no, na ɔtee nka sɛ ɔnsɛ mfata adwuma kɛse saa. Nanso Timoteo sɔɔ adwuma no mu. * Afei deɛ, na Timoteo rebɛtutu akwan akɔhyɛ ne nuanom Kristofo den. Ná ne papa nyɛ gyidini, enti wohwɛ a dɛn na papa no bɛyɛ wɔ asɛm no ho? Ɔno deɛ, ɛbɛyɛ sɛ na biribi foforo koraa na ɔpɛ sɛ ne ba no yɛ daakye. Timoteo maame ne ne nanabaa nso ɛ? Ebia na ɛyɛ wɔn dɛ sɛ wɔn ba no rekɔ, nanso na wɔredwene ne daakye nso ho. Sɛ ɛte saa mpo a, ɛyɛ ne kwan so.\nNea yɛbɛtumi aka paa ne sɛ, Timoteo kɔe. Asɛm yi mfiaseɛ pɛɛ na yɛkaa sɛ, da koro anɔpa bi, Timoteo buu ne kɛtɛ mu ne ɔsomafo Paulo fii akwantu bi ase. Wɔfirii Listra no, ɛbɛyɛ sɛ kwan a wɔfaa so no, na ɛso afu. Timoteo nam kwan so rekɔ nyinaa, anammɔn biara a ɔtui no, na ɛkyerɛ sɛ ɔrefiri fie akɔ baabi a ɔnnim. Mmarima mmiɛnsa no twaa kwantenten kɔduu Ikoniom. Ná akwankyerɛ kuo a ɛwɔ Yerusalem de akwankyerɛ foforo ama Paulo ne Silas. Enti wɔduu Ikoniom no, wɔde saa akwankyerɛ no maa gyidifo no, na wɔhyɛɛ wɔn den. Sɛnea wɔyɛɛ no no, Timoteo hui. (Asomafoɔ Nnwuma 16:4, 5) Nanso, na ɔnnya nhuu hwee koraa.\nAsɛmpatrɛwfo yi faa akwan a Romafoɔ ayɛ no so kɔɔ Galatia kɔsrasraa asafo ahorow a ɛwɔ hɔ no. Ɛno akyi no, wɔtwaa akwansin pii faa Frigia de wɔn ani kyerɛɛ atifi fam, na afei wɔdanee wɔn ho de wɔn ani kyerɛɛ benkum so. Onyankopɔn honhom kronkron kyerɛɛ wɔn kwan kɔɔ Troa; ɛhɔ na wɔfaa po so hyɛn kɔɔ Makedonia. (Asomafoɔ Nnwuma 16:6-12) Saa bere no na Paulo huu sɛ Timoteo bɛtumi aboa no paa. Wɔkɔduu Beroia no, Paulo gyaa Timoteo ne Silas wɔ hɔ. (Asomafoɔ Nnwuma 17:14) Bere bi mpo deɛ, Paulo somaa Timoteo nko ara kɔɔ Tesalonika. Ɛbɛsi saa bere yi na Timoteo ne Paulo ne Silas anante kakra, enti na wasua pii afiri wɔn hɔ. Wei boaa no maa ɔtumi hyɛɛ Kristofo a wɔwɔ hɔ no den.—1 Tesalonikafoɔ 3:1-3.\nAkyiri yi, Paulo kaa Timoteo ho asɛm sɛ: “Menni obiara a ne suban te sɛ ɔno a ɔbɛyi ne yam adi mo nsɛm ho dwuma saa.” (Filipifoɔ 2:20) Din pa a Timoteo nyae no, na ɛsɛ fata. Ná Timoteo bɔ ne ho mmɔden, ɔbrɛ ne ho ase, na sɛ nneɛma nkɔ yie mpo a, n’aba mu mmu. Enti sɛ mmerante ne mmabaa a wɔwɔ hɔ nnɛ repɛ obi asuasua no a, ɛnneɛ wɔnhwɛ Timoteo nsuasua no! Monkae sɛ, sɛ mobɛnya din pa a, ɛne mo ara. Sɛ woyɛ aberante anaa ababaawa a, nneɛma bebree wɔ hɔ a wobɛtumi ayɛ de anya din pa. Ebi ne sɛ wobɛma Yehowa Nyankopɔn som ahia wo asene biribiara, wobɛyi wo yam ama afoforo, na woadi wɔn ni.\n“BƆ MMƆDEN BIARA BRA ME NKYƐN NTƐM”\nTimoteo dii bɛyɛ mfe 20 no, ɔtuu ne ho mae yɛɛ Kristofo som adwuma no\nTimoteo ne n’adamfo Paulo boom yɛɛ adwuma bɛboro mfe 14. Anigye mu oo, awerɛhoɔ mu oo, na ɔne Paulo ara. (2 Korintofoɔ 11:24-27) Ɛduu baabi no, ɔsom adwuma no nti, wɔkyeree Timoteo kɔtoo afiase. (Hebrifoɔ 13:23) Sɛnea na Paulo dɔ ne nuanom Kristofo na ɔdwene wɔn ho no, saa ara na na Timoteo nso te. Ɛno nti na Paulo kyerɛw kɔmaa no sɛ: “Mekae wo nisuo” no. (2 Timoteo 1:4) Timoteo nso, ɛbɛyɛ sɛ na nkurɔfo haw yɛ ne haw, na na ‘ɔne wɔn a wɔsu su,’ enti ɔtumi hyɛɛ wɔn nkuran kyekyee wɔn werɛ. (Romafoɔ 12:15) Wei yɛ biribi a ɛsɛ sɛ yɛn nyinaa sua!\nƐdi sɛ Timoteo bɛyɛɛ asafo mu panin a na ɔntoto n’adwuma ase no! Ɛno nti, Paulo ma ɔkɔsrasraa asafo ahorow no hyɛɛ wɔn den. Afei nso ɔmaa ɔpaw mmarima a wɔfata maa wɔsomee sɛ asafo mu mpanimfoɔ ne asomfo.—1 Timoteo 5:22.\nNá Timoteo da Paulo koma so paa, enti na ɔtu Timoteo fo sɛ ne ba. Bere bi ɔtuu no fo sɛ Onyankopɔn akyɛde a wanya no, ɔmma n’ani nku ho na ama wanya nkɔso. (1 Timoteo 4:15, 16) Yɛnim sɛ na Timoteo yɛ aberante, na ɛbɛyɛ sɛ na ɔfɛre ade, enti Paulo hyɛɛ no nkuran sɛ ɔmfa ne nan nsi fam na ɔntenetene nneɛma. (1 Timoteo 1:3; 4:6, 7, 11, 12) Esiane yafunu yareɛ bi a na abɛsoɛ Timoteo so nti, Paulo tuu no fo maa ɔhuu nea ɔbɛyɛ de ako yareɛ no.—1 Timoteo 5:23.\nƐduu baabi no, Paulo huu sɛ ɛnkyɛ na wɔaku no, enti ɔkyerɛw krataa a ɛtwa to kɔmaa Timoteo. Nsɛm a ɔkaa wom no, na ɛka koma paa. Ebi ni: “Bɔ mmɔden biara bra me nkyɛn ntɛm.” (2 Timoteo 4:9) Ná Paulo dɔ Timoteo paa, na mpo ɔfrɛɛ no “me ba dɔfo ne ɔnokwafoɔ Awurade mu.” (1 Korintofoɔ 4:17) Enti bere a ɔrebɛwu no, na ɔpɛ sɛ ɔhu ne yɔnko brɛboɔ yi anim. Yɛn nso yɛbɛtumi abisa yɛn ho sɛ, ‘Sɛ nkurɔfo kɔ amanehunu mu a, ɛyɛ a wɔtumi ka ba yɛn ho bɛgye awerɛkyekye anaa?’\nWohwɛ a, Timoteo tumi kɔduu Paulo nkyɛn ansa na ɔrewu? Ɛno deɛ, yɛnnim. Nea yɛnim ara ne sɛ na ɔyɛ nea ɔbɛtumi biara kyekye Paulo ne afoforo werɛ hyɛ wɔn nkuran. Ná Timoteo din ne ne honam sɛ; ne din no kyerɛ “Nea Ɔhyɛ Onyankopɔn Anuonyam.” Ná ne gyidi da mu fua, enti mmofra oo, mpanin oo, obiara bɛtumi asuasua no.\n^ nky. 9 Hwɛ Ɔwɛn-Aban yi ara mu asɛm a wɔato din “So Wonim?”\n^ nky. 20 Saa bere no, na Timoteo ntwaa twetia, efisɛ na ne papa yɛ Amanaman muni. Nanso bere a Paulo kaa sɛ ɔmma wɔntwa no twetia no, wampopo ne ti. Kristofo deɛ, na wɔnhyɛ saa mmara no ase, nanso na Paulo ne Timoteo rekɔka asɛm no akyerɛ Yudafo, na sɛ wɔhu sɛ wɔntwaa Timoteo twetia a, ɛbɛtumi aba sɛ wɔrentie. Wei nti na Paulo maa wɔtwaa Timoteo twetia no.—Asomafoɔ Nnwuma 16:3.


Nea Ɛbɛma Woahu Onyankopɔn\nKENKAN WƆ Afrikaans Albanian Amharic Arabic Armenian Aymara Azerbaijani Azerbaijani (Cyrillic) Bengali Bicol Bulgarian Catalan Cebuano Chichewa Chinese Mandarin (Simplified) Chinese Mandarin (Traditional) Chitonga Chitonga (Malawi) Chitumbuka Cibemba Croatian Czech Danish Dutch Efik English Estonian Ewe Fijian Finnish French Ga Georgian German Greek Guarani Gujarati Haitian Creole Hebrew Hiligaynon Hindi Hungarian Igbo Iloko Indonesian Italian Japanese Kannada Karen (S'gaw) Kazakh Kikamba Kikaonde Kikongo Kikuyu Kimbundu Kinyarwanda Kirghiz Kiribati Kirundi Kongo Korean Kwangali Kwanyama Latvian Lingala Lithuanian Luganda Luo Luvale Macedonian Malagasy Malay Malayalam Maltese Marathi Maya Moore Myanmar Ndebele Ndonga Ngabere Norwegian Nyaneka Nzema Ossetian Otetela Pangasinan Papiamento (Aruba) Papiamento (Curaçao) Persian Polish Portuguese Punjabi Quechua (Bolivia) Romanian Russian Samoan Sango Sepedi Serbian Serbian (Roman) Sesotho (Lesotho) Shona Silozi Sinhala Slovak Slovenian Solomon Islands Pidgin Spanish Sranantongo Swahili Swahili (Congo) Swedish Tagalog Tahitian Tamil Tatar Telugu Thai Tigrinya Tok Pisin Totonac Tshiluba Tsonga Tswana Turkish Tuvaluan Twi Tzotzil Ukrainian Umbundu Venda Vietnamese Waray-Waray Wolaita Xhosa Yoruba Zapotec (Isthmus) Zulu\n“Obiara ntumi nhu Onyankopɔn akwan mu yie.”—Nyansapɛfo Philo a ɔfiri Alexandria; ɔtenaa ase asomafo no bere so.\n“[Onyankopɔn ne] yɛn mu biara ntam nware.”—Saul a ɔfiri Tarso na ɔkaa saa asɛm yi kyerɛɛ Atene anyansapɛfo a wɔtenaa ase asomafo no bere so.\nASƐM a Paulo kae ne nea Philo kae yi, nea ɛwɔ he na wogye tom? Sɛ nnipa pii te asɛm a Saul a ɔfiri Tarso a wɔsan frɛ no ɔsomafo Paulo kae yi a, ɛma wɔn koma tɔ wɔn yam. (Asomafoɔ Nnwuma 17:26, 27) Ɛnyɛ wei nko ara ne akomatɔyam nsɛm a ɛwɔ Bible mu. Nhwɛso bi ni: Mpae bi a Yesu bɔe mu no, ɔkaa biribi a ɛmaa n’asuafo no nyaa awerɛhyem sɛ wɔbɛtumi ahu Onyankopɔn, na wɔanya ne nhyira.—Yohane 17:3.\nNanso, Philo ne nyansapɛfo afoforo deɛ na wɔkura adwene foforo. Nea wɔrepɛ akyerɛ ne sɛ, yɛyɛ dɛn araa yɛrentumi nhu Onyankopɔn da efisɛ obiara ntumi nhu n’akwan mu yie. Wohwɛ a, wɔn asɛm no yɛ nokware?\nBible ka no pefee sɛ onipa dasani ntumi nte Onyankopɔn ho biribiara ase nwie da. Ɛho nhwɛso ne sɛ, Ɔbɔadeɛ no te hɔ daa, n’adwene mu dɔ na ne nyansa nni ano; yɛdwene ho sɛ dɛn koraa a, yɛrente ase da. Nea yɛaka yi kyerɛ sɛ yɛrentumi nhu Onyankopɔn anaa? Ɛnte saa koraa; sɛ yɛdwennwene saa nneɛma yi ho a, ɛno mmom bɛboa yɛn ama ‘yɛabɛn Onyankopɔn.’ (Yakobo 4:8) Momma yɛnhwɛ Onyankopɔn ho nneɛma a yɛrentumi nte ase no bi. Afei, yɛbɛhwɛ ne ho nneɛma a yɛbɛtumi ate ase paa no bi.\nOnyankopɔn Ho Nneɛma Bɛn na Yɛrentumi Nte Ase?\nONYANKOPƆN TE HƆ DAA: Bible ka sɛ Onyankopɔn wɔ hɔ “firi mmerɛsanten kɔsi mmerɛsanten.” (Dwom 90:2) Enti, Onyankopɔn nni mfiase, na ɔnni awiei. Yɛbɛtumi aka sɛ, “ne mfeɛ dodoɔ mu nni hwehwɛbea.”—Hiob 36:26.\nMfaso a ɛwɔ so: Onyankopɔn ahyɛ bɔ sɛ sɛ yɛhwehwɛ no hu no a, ɔbɛma yɛn daa nkwa. (Yohane 17:3) Sɛ Onyankopɔn nte hɔ daa a, ɛbɛyɛ dɛn na wahyɛ yɛn bɔ sɛ ɔbɛma yɛn daa nkwa? “Mmerɛsanten Hene” no nko ara na ɔbɛtumi ahyɛ bɔ a ɛte saa.—1 Timoteo 1:17.\nONYANKOPƆN ADWENE: Bible ka Onyankopɔn ho asɛm sɛ, “obiara ntumi nhwehwɛ ne nteaseɛ mu nwie” efisɛ n’adwene mu dɔ sene yɛn de. (Yesaia 40:28; 55:9) Ɛdi sɛ Bible bisaa sɛ: “Hwan na wahunu Yehowa adwene [anaa wate no ase, English Standard Version] a ɔbɛtumi akyerɛkyerɛ no?”—1 Korintofoɔ 2:16.\nMfaso a ɛwɔ so: Sɛ nnipa mpempem pii bɔ mpae a, Onyankopɔn tumi tie wɔn nyinaa bere koro mu. (Dwom 65:2) Nkasanoma mpo a wɔnsom bo no, sɛ baako tɔ fam a ɔhu. Wohwɛ a, Onyankopɔn werɛ bɛtumi afiri wo ama wabu n’ani agu wo mpaebɔ so anaa? Dabi, efisɛ n’adwene mu dɔ. Bio nso, ‘wosom bo sene nkasanoma bebree.’—Mateo 10:29, 31.\nONYANKOPƆN AKWAN: Bible ma yɛhu sɛ nnipa rentumi nhu “nneɛma a nokorɛ Nyankopɔn ayɛ no mu firi mfitiaseɛ kɔsi awieeɛ.” (Ɔsɛnkafoɔ 3:11) Enti sɛ yɛkɔ soro ba fam koraa a yɛrentumi nhu Onyankopɔn ho biribiara. Onyankopɔn akwan ne ne nyansa deɛ, yɛrentumi ‘nhwehwɛ mu nwie da!’ (Romafoɔ 11:33) Nanso, Onyankopɔn ayɛ krado sɛ wɔn a wɔhwehwɛ no no, ɔbɛma wɔahu no.—Amos 3:7.\nƆbɔadeɛ no te hɔ daa, n’adwene mu dɔ, na ne nyansa nni ano\nMfaso a ɛwɔ so: Sɛ wosua Bible a, daa wobɛhu Onyankopɔn ho nneɛma pii na woahu n’akwan yie. Wei bɛma woatumi afa yɛn soro Agya no adamfo daa.\nNea Wobɛtumi Ahu\nOnyankopɔn ho nneɛma bi a yɛntumi nte ase no nkyerɛ sɛ yɛhwehwɛ no a, yɛrentumi nhu no koraa. Bible ka Onyankopɔn ho nsɛm pii a ɛbɛboa yɛn ama yɛahu no yie. Wo deɛ, ma yɛnhwɛ emu bi:\nONYANKOPƆN DIN: Bible ma yɛhu sɛ Onyankopɔn wɔ din. Ɔno ara ka sɛ: “Mene Yehowa; me din ne no.” Wokenkan Bible a, wobɛhu sɛ edin biara nni hɔ a ɛpue mpɛn pii sene Onyankopɔn din; ɛpue mpɛn 7,000 wɔ Bible mu.—Yesaia 42:8.\nMfaso a ɛwɔ so: Mpae a Yesu kyerɛɛ n’asuafo no, ɔkaa sɛ: “Yɛn Agya a wowɔ soro, wo din ho nte.” (Mateo 6:9) Wo nso, sɛ worebɔ mpae a wobɛtumi abɔ Onyankopɔn din. Obiara a ɔdi Yehowa din ni no, Yehowa bɛgye no nkwa.—Romafoɔ 10:13.\nONYANKOPƆN TENABEA: Bible ka sɛ tenabea mmienu na ɛwɔ hɔ; asase a yɛte so yi ɛnna ɔsoro, baabi a honhom abɔde a wɔwɔ honhom nipadua te. (Yohane 8:23; 1 Korintofoɔ 15:44) Sɛ Bible ka “ɔsoro” a, ɛtaa kyerɛ baabi a honhom abɔde te. Enti Ɔbɔadeɛ no “tenabea” wɔ saa “ɔsoro” hɔ.—1 Ahemfo 8:43.\nMfaso a ɛwɔ so: Ɛma wohu sɛnea Onyankopɔn te paa. Ɔbɔadeɛ no nyɛ tumi biara kɛkɛ a ɛwɔ baabiara. Yehowa yɛ Ɔteasefo, na ɔwɔ baabi pɔtee a ɔte. Nanso, “abɔdeɛ biara nni hɔ a ɛnna adi n’anim.”—Hebrifoɔ 4:13.\nONYANKOPƆN SUBAN: Bible ma yɛhu sɛ Yehowa wɔ su ahorow a ɛyɛ fɛ. “Onyankopɔn ne dɔ.” (1 Yohane 4:8) Onyankopɔn nni atoro. (Tito 1:2) Ɔnyɛ animhwɛ, ɔyɛ mmɔborɔhunufoɔ ne ɔdomfoɔ, na ne bo kyɛre fu. (Exodus 34:6; Asomafoɔ Nnwuma 10:34) Ɔbɔadeɛ no pɛ paa sɛ ɔne wɔn a wɔsuro no no ‘bɛdi atirimusɛm’ anaa ɔne wɔn bɛfa adamfo. Anhwɛ a, asɛm yi bɛyɛ nnipa pii nwonwa.—Dwom 25:14.\nMfaso a ɛwɔ so: Wobɛtumi abɛyɛ Yehowa adamfo. (Yakobo 2:23) Enti sɛ wobɛhu Yehowa su ahorow no a, ɛbɛma woate Bible no ase yie.\nBible ma yɛhu Yehowa Nyankopɔn yie, enti sɛ obi ka sɛ yɛrentumi nhu no a, ɛnyɛ nokware; Ɔbɔadeɛ no pɛ sɛ yɛhu no. N’Asɛm Bible no ka sɛ: “Sɛ wohwehwɛ no a, ɔbɛma woahu no.” (1 Berɛsosɛm 28:9) Adɛn nti na wonkenkan Bible no nnwennwene ho na ama woahu Onyankopɔn? Bible ka sɛ sɛ woyɛ saa a, Onyankopɔn ‘bɛbɛn wo.’—Yakobo 4:8.\nSɛ wosua Bible a, daa wobɛhu Onyankopɔn ho nneɛma pii na woahu n’akwan yie\nNanso, ebia wobɛbisa sɛ, ‘Sɛ ɛnyɛ biribiara a ɛfa Ɔbɔadeɛ no ho na mɛtumi ate ase a, ɛnneɛ ɛbɛyɛ dɛn na matumi afa no adamfo?’ Susu mfatoho yi ho hwɛ: Sɛ obi nyɛ dɔkota a, ɛno kyerɛ sɛ ɔrentumi mfa dɔkota adamfo anaa? Ɛnte saa koraa! Ɛbɛtumi aba sɛ ɛsono adwuma a nnamfo yi mu biara yɛ, nanso, wɔbɛtumi ayɛ nnamfo paa. Nea ehia ara ne sɛ dɔkota no adamfo no bɛhu ne suban, ahu nea ɔpɛ ne nea ɔmpɛ. Wo nso, wobɛtumi asua Bible no ahu sɛnea Yehowa te, ɛno na ɛbɛtumi aboa ama woafa no adamfo.\nBiribiara a ɛho hia sɛ yɛhu fa Ɔbɔadeɛ no ho na ama yɛatumi afa no adamfo no, Bible no ka ho asɛm. Wopɛ sɛ wosua Yehowa Nyankopɔn ho ade pii anaa? Yehowa Adansefo ne nkurɔfo sua Bible a wɔntua hwee. Yɛsrɛ wo, hwehwɛ Adansefo a wɔwɔ wo mpɔtam hɔ ma wɔmmɛboa wo, anaasɛ kɔ yɛn wɛbsaet, www.jw.org/tw.\nOnyankopɔn Pɛ Sɛ Ɔne Wo Fa Adamfo\nSɛ wugye Onyankopɔn di nanso wote nka sɛ wobɛn no a ɛrenyɛ yiye a, dɛn na wobɛyɛ?


Acts 17 KJV – Asomafo 17 AKCB | Biblica\nActs 17 KJV – Asomafo 17 AKCB\n1Wɔtoaa wɔn akwantu no so fii Amfipoli ne Apolonia baa Tesalonika a na Yudafo hyiadan wɔ no. 2Sɛnea Paulo taa yɛ no, ɔkɔɔ hyiadan mu mprɛnsa ne nnipa no gyee akyinnye wɔ Kyerɛwsɛm no ho, 3kyerɛɛ mu, dii adanse sɛ, ɛsɛ sɛ Agyenkwa no hu amane na ɔsɔre fi awufo mu. Paulo kae se, “Saa Yesu a mereka ne ho asɛm akyerɛ mo yi ne Agyenkwa no.” 4Nnipa no bi gye dii ma wodii Paulo ne Silas akyi. Saa ara na Helafo bebree a wɔsom Onyankopɔn ne mmea mpanyin bi nso gye dii de wɔn ho bɔɔ wɔn ara ne no.\n5Yudafo mpanyin no anibere nti, wɔboaboaa ahuhufo bi ano ma wɔbɔɔ twi faa kurow no mu kotwaa Yason fi ho hyiae, pɛɛ sɛ wɔn nsa ka Paulo ne Silas de wɔn brɛ mpanyin no. 6Esiane sɛ wɔn nsa anka wɔn no nti, wɔtwee Yason ne anuanom bi de wɔn baa mpanyin no anim teɛteɛɛ mu se, “Saa nnipa a wɔma basabasa ba baabiara a wɔkɔ no aba yɛn kurow yi mu, 7ama Yason agye wɔn atena ne fi. Wɔn nyinaa abu Ɔhempɔn Kaesare mmara a ɔde ama yɛn sɛ yenni so no so, efisɛ wɔka se ɔhene foforo bi wɔ hɔ a wɔfrɛ no Yesu.” 8Saa asɛm yi hwanyan dɔm no ne kurow no mu mpanyin no. 9Kurow no mu mpanyin no maa Yason ne anuanom no tuaa sika bi de dii wɔn akagyinamu ma wogyaa wɔn.\nPaulo Ne Silas Kɔ Beroia\n10Ade sae ara pɛ, anuanom yi gyaa Paulo ne Silas kwan ma wɔkɔɔ Beroia. Wodui no, wɔkɔɔ Yudafo hyiadan mu. 11Na nnipa a wɔwɔ hɔ no nyɛ akyinnyegyefo te sɛ Tesalonikafo no. Wɔde ahosɛpɛw gyee asɛm no dii a daa na wosua Kyerɛwsɛm no pɛɛ sɛ wohu sɛ nkyerɛkyerɛ a Paulo kyerɛkyerɛ no yɛ nokware ana. 12Nnipa no mu bebree a Helafo mmea atitiriw ne mmarima ka ho no gyee nkyerɛkyerɛ no dii.\n13Bere a Yudafo a wɔwɔ Tesalonika no tee sɛ Paulo akɔka Onyankopɔn asɛm no wɔ Beroia no, wɔkɔɔ hɔ kɔhwanyan hɔfo no nso. 14Enti ntɛm ara na anuanom no gyaa Paulo kwan sɛ ɔnkɔ mpoano, nanso Silas ne Timoteo de, wɔtenaa Beroia. 15Nnipa a wokogyaa Paulo kwan no de no koduu Atene. Wɔresan akɔ Beroia no, Paulo kraa wɔn se wɔnka nkyerɛ Silas ne Timoteo sɛ wɔmmɛka ne ho ntɛm.\n16Bere a Paulo retwɛn Silas ne Timoteo wɔ Atene no, ohuu ahoni pii wɔ kurow no mu. Eyi maa ne werɛ howee yiye. 17Enti na ɔne Yudafo ne amanamanmufo a wɔsom Onyankopɔn no taa hyia wɔ hyiadan mu ma ɔkyerɛkyerɛ wɔn Onyankopɔn asɛm. Saa ara nso na daa na ɔne nkurɔfo gye akyinnye wɔ aguabɔbea ara ne no. 18Afei, ɔne Epikurofo ne Stoikfo anyansafo bi nso gyee akyinnye. Ebinom kae se, “Na dɛn na nnabrabani yi pɛ sɛ ɔkyerɛ yi?” Afoforo nso kae se, “Ɛyɛ sɛ ɔreka anyame afoforo bi ho asɛm.” Nea enti a wɔkaa eyi ne sɛ, na Paulo reka Yesu Kristo ne ne wusɔre ho asɛm. 19Wɔde Paulo kɔɔ Areopago17.19 Nkyerɛase ne “Ares koko.” Ares yɛ Helafo nyame a ogyina hɔ ma aprannaa ne ɔko. bagua anim kae se, “Yɛpɛ sɛ yɛte nkyerɛkyerɛ foforo a worekyerɛkyerɛ yi ase, 20efisɛ nsɛm a woka no bi yɛ yɛn asom asɛm foforo, enti yɛpɛ sɛ wokyerɛkyerɛ yɛn mu yiye.” 21Na Atenefo ne ahɔho a wɔwɔ hɔ no nni hwee yɛ sɛ wɔde wɔn adagyew nyinaa betie nsɛm foforo anaa wɔbɛka nsɛm foforo a wɔate no akyerɛ afoforo.\n22Paulo sɔre gyinaa Areopago bagua no anim kae se, “Atenefo, mihu sɛ moyɛ nnipa a mopɛ nyamesom yiye. 23Efisɛ mituu mpase faa mo kurow yi mu, na mihuu mmeae ahorow a mosom no, mihuu afɔremuka bi a wɔakyerɛw ho se,\nOnyame a wonnim no no de.\nEnti ade a munnim na mosɔre no, ɛno ho asɛm na mereka akyerɛ mo yi.\n24“Onyankopɔn a ɔbɔɔ wiase ne nneɛma a ɛwɔ mu nyinaa no na ɔyɛɛ ɔsoro ne asase. Awurade no nte asɔredan a nnipa asi mu. 25Saa ara nso na biribiara a nnipa nam wɔn dwumadi so de bɛma no no nso ho nhia no, efisɛ ɔno na ɔma nnipa nkwa ne biribiara a ehia wɔn. 26Ɔnam onipa baako so na ɔbɔɔ nnipa ahorow nyinaa de wɔn tenaa asase so. Ɔno ankasa na ansa na ɔrebɛbɔ nnipa no, ɔhyehyɛɛ amanaman bere a wɔbɛsɔre ne bere a wɔbɛhwe ase. Saa ara na ɔhyehyɛɛ wɔn tenabea ahye nso. 27Ɛwɔ mu sɛ Onyankopɔn bɛn yɛn de, nanso ɔyɛ eyi sɛnea ɛbɛyɛ a nnipa bɛhwehwɛ nʼakyi kwan atwiw abɛn no; 28sɛnea obi ka se, ‘Ne mu na yɛte ase na yɛkeka yɛn ho’ no. Saa ara na mo nnwontofo bi nso aka se, ‘Yɛn nso yɛyɛ ne mma’ no.\n29“Ɛno de, sɛ yɛyɛ Onyankopɔn mma de a, ɛnsɛ sɛ yesusuw sɛ Onyankopɔn tebea te sɛ ohoni bi a onipa de dwetɛ anaa sika anaa ɔbo ayɛ. 30Onyankopɔn buu nʼani guu bere a na nnipa nnim no no so, nanso afei de, ɔhyɛ nnipa nyinaa sɛ wɔntwe wɔn ho mfi akwammɔne so. 31Efisɛ wayi da bi ato hɔ a ɔnam onipa bi a wayi no no so bebu nnipa nyinaa atɛntrenee. Ɔnam sɔre a ɔmaa saa onipa yi sɔre fii awufo mu no so adi adanse akyerɛ nnipa nyinaa.”\n32Bere a nnipa no tee sɛ Paulo reka owusɔre ho asɛm no, ebinom dii ne ho fɛw, na afoforo nso kae se, “Yɛpɛ sɛ wosan ka saa asɛm no bio.” 33Saa nsɛm a ɛkɔɔ so yi maa Paulo fii bagua no anim kɔe. 34Nanso, nnipa kakraa bi gyee no dii de wɔn ho bɔɔ no. Saa nnipa no mu bi ne Dionisio a ɔfra Areopagofo mu ne ɔbea bi a ne din de Damari ne afoforo bi.\nAKCB : Asomafo 17


Ma Yehowa Som Ho Nhia Wo Paa\nƆwɛn-Aban—Nea Adesua Nsɛm Wom | April 2011\nKENKAN WƆ Albanian American Sign Language Amharic Arabic Armenian Armenian (West) Bicol Cambodian Cebuano Chichewa Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chitonga Chitumbuka Chuukese Colombian Sign Language Croatian Czech Danish Dutch Efik English Estonian Fijian Finnish French Ga Georgian German Greek Greenlandic Guarani Haitian Creole Hebrew Hiligaynon Hungarian Icelandic Igbo Indonesian Italian Japanese Kikongo Kimbundu Kirundi Kongo Korean Korean Sign Language Latvian Lithuanian Luo Malagasy Malayalam Maya Mixe (North Central) Mizo Moore Myanmar Ndebele Norwegian Nzema Oromo Ossetian Otetela Palauan Pangasinan Papiamento (Curaçao) Persian Polish Ponapean Portuguese Quechua (Ancash) Quechua (Ayacucho) Quechua (Bolivia) Quechua (Cuzco) Rarotongan Romanian Russian Russian Sign Language Samoan Sepedi Sesotho (Lesotho) Seychelles Creole Shona Silozi Sinhala Slovak Slovenian Spanish Sranantongo Swahili Swedish Tagalog Tahitian Tajiki Tatar Tetun Dili Thai Totonac Tshiluba Tsonga Tswana Turkish Twi Ukrainian Urdu Vietnamese Zulu\n1, 2. Dɛn na ama nnipa pii a wɔwɔ wiase yi mu mmfa wɔn adwene nnsi nneɛma a ɛho hia paa wɔ asetena mu no so, na nsɛmmisa bɛn na ɛma ɛsɔre?\nYƐTE wiase a asetena mu ayɛ den paa na awerɛhosɛm ahyɛ mu ma sen bere biara mu. Ebetumi ayɛ den paa ama nnipa a wɔne Yehowa nni abusuabɔ a emu yɛ den no sɛ wobegyina saa “mmere a emu yɛ den” yi ano. (2 Tim. 3:1-5) Wɔn ankasa na wɔbɔ mmɔden sɛ wobegyina ɔhaw ahorow a wohyia no da biara da no ano, na wontumi nnyina ano yiye. Nnipa pii wɔ hɔ a nea ɛbɛyɛ na wɔremfa asetena mu nsɛmnsɛm nhaw wɔn ho pii no, bere nyinaa, wɔhwehwɛ sɛ wɔde wɔn ho bɛhyɛ anigyede bi mu ma aboa wɔn ma wɔn werɛ afi wɔn haw.\n2 Nkurɔfo taa de wɔn ho hyɛ anigyede mu sɛnea ɛbɛyɛ a wobetumi agyina ɔhaw ahorow a wohyia wɔ asetena mu no ano. Sɛ yɛn a yɛyɛ Kristofo no amma yɛn ani anna hɔ a, ebetumi ayɛ mmerɛw koraa sɛ yebefi ase ayɛ yɛn ade saa. Dɛn na yebetumi ayɛ na amma yɛanyɛ saa? So eyi kyerɛ sɛ ɛnsɛ sɛ yegye yɛn ani koraa? Yɛbɛyɛ dɛn atumi ahu ɔkwampa a ɛsɛ sɛ yɛfa so gye yɛn ani na bere koro no ara yɛadi yɛn asɛyɛde ahorow ho dwuma yiye? Kyerɛwnsɛm mu nnyinasosɛm bɛn na ɛsɛ sɛ yɛma ɛkyerɛ yɛn kwan sɛnea ɛbɛyɛ a bere a yɛreyɛ nneɛma a ɛho hia paa wɔ asetena mu no, yɛremfa yɛn bere nyinaa nyɛ saa nneɛma no nkutoo?\nSɛnea Yɛbɛma Yɛn Ani Ada Hɔ wɔ Wiase a Ɛdɔ Anigyede Mu\n3, 4. Ɔkwan bɛn so na Kyerɛwnsɛm no boa yɛn ma yehu sɛ mfaso wɔ so sɛ yɛde yɛn adwene si nneɛma a ɛho hia paa wɔ asetena mu no so?\n3 Nokwasɛm ne sɛ, wiase yi ‘dɔ anigyede’ dodo. (2 Tim. 3:4) Sɛnea wiase yi si anigyede so dua no betumi asɛe yɛne Yehowa ntam. (Mmeb. 21:17) Enti, ntease wom paa sɛ ɔsomafo Paulo de yɛn ani a yɛbɛma ada hɔ anaa yɛn anim a yɛbɛma ayɛ duru ho afotu nso kaa nkrataa a ɔde kɔmaa Timoteo ne Tito no ho. Sɛ yɛde saa afotu no yɛ adwuma a, ɛbɛboa yɛn ma yɛrenyɛ yɛn ho sɛ nnipa a wɔwɔ wiase no mu a wɔmmfa wɔn adwene nnsi nneɛma a ɛho hia paa wɔ asetena mu so no.—Monkenkan 1 Timoteo 2:1, 2; Tito 2:2-8.\n4 Ná Solomon akyerɛw wɔ mfehaha pii a atwam no mu sɛ, mfaso wɔ so sɛ ɛtɔ mmere bi a yɛde anigyede bɛkame yɛn ho, na yɛde yɛn adwene si nneɛma a ɛho hia paa wɔ asetena mu no so. (Ɔsɛnk. 3:4; 7:2-4) Nokwasɛm ne sɛ, esiane sɛ yɛn nkwa nna yɛ tiaa nti, ehia sɛ ‘yɛyere yɛn ho denneennen’ na ama yɛanya nkwagye. (Luka 13:24) Ɛno nti, ɛsɛ sɛ ‘yɛpɛɛpɛɛ mu hu nneɛma a ehia koraa no’ bere nyinaa. (Filip. 1:10) Ɛno kyerɛ sɛ, ɛsɛ sɛ yɛma biribiara a ɛfa Kristofo asetena ho no ho hia yɛn yiye.\n5. Ade biako bɛn na yɛyɛ wɔ asetena mu a ɛsɛ sɛ yɛfa no aniberesɛm?\n5 Sɛ nhwɛso no, Kristofo fa asɛyɛde a wɔwɔ sɛ wɔyɛ adwumaden no aniberesɛm de suasua Yehowa ne Yesu. (Yoh. 5:17) Ɛno nti, nkurɔfo taa kamfo nokware Kristofo sɛ wɔyɛ nnipa a woyi wɔn yam yɛ adwuma na wotumi de wɔn ho to wɔn so. Wɔn a wɔyɛ mmusua ti titiriw na ɛsɛ sɛ wɔma ɛho hia wɔn sɛ wɔbɛyɛ adwumaden de ahwɛ wɔn mmusua. Nea enti a ɛte saa ne sɛ, sɛ obi amma ne fiefo nsa anka wɔn honam fam ahiade a, “wapa gyidi,” na ɛte sɛ nea wapa Yehowa ara pɛ!—1 Tim. 5:8.\nYɛfa Yɛn Som Aniberesɛm Nanso Yɛn Ani Gye Ho\n6. Yɛyɛ dɛn hu sɛ ɛsɛ sɛ yɛfa ɔsom a yɛde ma Yehowa no aniberesɛm?\n6 Ɔsom a yɛde bɛma Yehowa wɔ ɔkwan a ɛfata so no ayɛ no asɛnhia bere nyinaa. Sɛ nhwɛso no, wɔ Mose Mmara no ase no, bere a Israelfo twee wɔn ho fii Yehowa som ho no, wohuu amane kɛse. (Yos. 23:12, 13) Wɔ afeha a edi kan Y.B. mu no, na ɛsɛ sɛ Kristo akyidifo no kõ denneennen sɛnea ɛbɛyɛ a nkyerɛkyerɛ bɔne ne subammɔne remma nokware som mu. (2 Yoh. 7-11; Adi. 2:14-16) Nokware Kristofo a wɔwɔ hɔ nnɛ nso kɔ so fa wɔn som aniberesɛm.—1 Tim. 6:20.\n7. Ɔkwan bɛn so na Paulo siesiee ne ho maa asɛnka adwuma no?\n7 Asɛnka adwuma no ma yɛn ani gye. Nanso, nea ɛbɛyɛ na yɛakɔ so anya anigye wɔ asɛnka adwuma no mu no, ɛsɛ sɛ yesusuw ho yiye na yedi kan siesie yɛn ho koraa ansa na yɛakɔ. Paulo kyerɛkyerɛɛ sɛnea osusuw nnipa a ɔkyerɛkyerɛɛ wɔn ho no mu. Ɔkyerɛwee sɛ: “Mayɛ biribiara ama nnipa ahorow nyinaa, sɛnea ɛyɛ dɛn ara a, megye ebinom nkwa. Na asɛmpa no nti na meyɛ ade nyinaa, na ama me ne afoforo anya mu kyɛfa.” (1 Kor. 9:22, 23) Ná Paulo ani gye ho sɛ ɔbɛboa nkurɔfo ma wɔate Onyankopɔn asɛm ase, na osusuw ɔkwan a ɔbɛfa so aboa wɔn a ɔkaa asɛm no kyerɛɛ wɔn no ma wɔate nneɛma pɔtee bi ase ho yiye. Enti, otumi hyɛɛ wɔn nkuran, na ɔboaa wɔn ma wɔsom Yehowa.\n8. (a) Adwene bɛn na ɛsɛ sɛ yenya wɔ nkurɔfo a yɛkyerɛkyerɛ wɔn wɔ asɛnka mu no ho? (b) Ɔkwan bɛn so na Bible adesua a yɛbɛyɛ betumi ama yɛn ani agye wɔ asɛnka adwuma no mu?\n8 Ná asɛnka adwuma no ho hia Paulo dɛn? Ná n’ani gye ho sɛ ɔbɛyɛ “akoa” ama Yehowa ne wɔn a wobetie nokware no ho asɛm a na ɔreka no. (Rom. 12:11; 1 Kor. 9:19) Sɛ yɛde Onyankopɔn Asɛm no rekyerɛkyerɛ nkurɔfo a, so yehu sɛ yɛwɔ asɛyɛde wɔ wɔn a yɛrekyerɛkyerɛ wɔn no ho, sɛ́ yɛreyɛ ofie Bible adesua, Kristofo nhyiam, anaa Abusua Som no? Ebia yɛte nka sɛ ɛyɛ den ma yɛn dodo sɛ yɛbɛyɛ Bible adesua daa. Nokwarem no, mpɛn pii no, ɛhwehwɛ sɛ yegyae nneɛma bi yɛ na yɛde saa bere no boa afoforo. So ɛnyɛ saa na asɛm a Yesu kae sɛ “ɔma mu wɔ anigye pii sen ogye” no hwehwɛ sɛ yɛyɛ? (Aso. 20:35) Sɛ yɛn ankasa kyerɛkyerɛ afoforo ma wohu ɔkwan a wɔbɛfa so anya nkwa a, ɛbɛma yɛanya anigye a adwuma foforo biara ntumi mma yennya.\n9, 10. (a) So fa a yɛfa yɛn som aniberesɛm no kyerɛ sɛ yɛrentumi ne nkurɔfo mmom nnye yɛn ani? Kyerɛkyerɛ mu. (b) Dɛn na ɛbɛboa asafo mu panyin ma watumi ahyɛ afoforo nkuran na nkurɔfo atumi abɛn no?\n9 Sɛ yɛyɛ nnipa a yɛfa yɛn som aniberesɛm a, ɛno nkyerɛ sɛ yɛrentumi nnye yɛn ahome na yɛne nkurɔfo mmom nnye yɛn ani. Yesu yɛɛ nhwɛso a ɛyɛ pɛ wɔ sɛnea yebegye bere de akyerɛkyerɛ afoforo, ne sɛnea yebegye yɛn ahome na yɛne afoforo anya abusuabɔ a mfaso wɔ so nso ho. (Luka 5:27-29; Yoh. 12:1, 2) Yɛn som a yɛfa no aniberesɛm no nkyerɛ nso sɛ ɛsɛ sɛ yɛka yɛn anim si so bere nyinaa. Sɛ na Yesu yɛ obi a ɔka n’anim si so na ɔyɛ ne ho sɛ onni adagyew koraa a, akyinnye biara nni ho sɛ anka nkurɔfo remmɛn no. Ná mmofra mpo ani gye ho sɛ wɔbɛkɔ ne nkyɛn. (Mar. 10:13-16) Dɛn na yebetumi ayɛ de asuasua sɛnea na Yesu yɛ ne nneɛma pɛpɛɛpɛ no?\n10 Onua bi kaa asafo mu panyin bi ho asɛm sɛ, “Ɔpanyin no hwɛ kwan sɛ n’ankasa bɛyɛ pii, nanso ɔnhwɛ kwan sɛ afoforo bɛyɛ wɔn ade pɛpɛɛpɛ da.” So wobetumi aka saa afa wo ho? Ɛyɛ papa sɛ yɛhwehwɛ nea afoforo betumi ayɛ mmom fi wɔn hɔ. Sɛ nhwɛso no, sɛ awofo de botae a ɛfata si mmofra ani so na wɔboa wɔn a, ɛma wotumi du ho. Saa ara na asafo mu mpanyimfo betumi ahyɛ ankorankoro a wɔwɔ asafo no mu nkuran ma wɔayere wɔn ho ama abusuabɔ a wɔne Yehowa wɔ no mu ayɛ den, na wɔma wɔn nyansahyɛ pɔtẽẽ a ɛbɛboa wɔn ma wɔatumi ayɛ saa. Afei nso, sɛ asafo mu panyin bi yɛ n’ade sɛnea ɛfata a, obetumi ahyɛ afoforo nkuran, na ama ayɛ mmerɛw sɛ afoforo bɛbɛn no. (Rom. 12:3) Onuawa bi kae sɛ: “Mempɛ sɛ asafo mu panyin de asɛm biara bɛyɛ aseresɛm. Nanso sɛ ɔka n’anim si so bere nyinaa a, ɛbɛyɛ den sɛ afoforo bɛbɛn no.” Onuawa foforo nso kae sɛ ɔte nka sɛ asafo mu mpanyimfo binom “animkɔ yɛ den paa efisɛ wɔyɛ nnipa a wɔnserew koraa.” Ɛnsɛ sɛ asafo mu mpanyimfo yɛ biribi a ɛbɛma anigye a ɛsɛ sɛ anuanom nyinaa nya wɔ ɔsom a wɔde ma Yehowa a ɔne “anigye Nyankopɔn” mu no so tew da.—1 Tim. 1:11.\nAsɛyɛde a Yebegye Atom wɔ Asafo no Mu\n11. Dɛn na ehia sɛ obi yɛ na ama ‘wabɛyɛ’ ɔhwɛfo anaa ɔsomfo wɔ asafo no mu?\n11 Bere a Paulo hyɛɛ mmarima a wɔwɔ asafo no mu nkuran sɛ wɔmmɔ mmɔden sɛ wɔbɛfata ma wɔde asɛyɛde akɛse ahyehyɛ wɔn nsa no, na ɛnyɛ n’adwene ne sɛ ɔrehyɛ obi nkuran ma wahwehwɛ n’ankasa anuonyam. Mmom no, ɔkyerɛwee sɛ: “Sɛ obi pɛ sɛ ɔbɛyɛ ahwɛfo adwuma a, na wapɛ adwuma pa.” (1 Tim. 3:1, 4) Ehia sɛ Kristofo mmarima nya ɔpɛ a emu yɛ den sɛ wɔbɛyere wɔn ho anya Kristofo su ahorow a ɛbɛma wɔatumi asom wɔn nuanom na ama ‘wɔabɛyɛ’ ahwɛfo anaa asomfo. Anyɛ yiye koraa no, sɛ onuabarima bi abɔ asu ma adi afe biako, na odu Kyerɛwnsɛm mu ahwehwɛde a ɛbɛma wafata sɛ ɔsom sɛ asafo mu somfo a wɔaka ho asɛm wɔ 1 Timoteo 3:8-13 no ho sɛnea ɛfata a, wobetumi akamfo no akyerɛ ma wɔapaw no. Hyɛ no nsow sɛ nkyekyɛm 8 no ka no pefee sɛ: “Saa ara na asafo mu asomfo nso ani so nna hɔ.”\n12, 13. Kyerɛkyerɛ akwan a mmerante betumi afa so ma wɔafata ama ɔsom hokwan ahorow mu.\n12 So woyɛ onuabarima a woabɔ asu a woreyɛ adi mfe aduonu a w’ani so da hɔ? Ɛnde, akwan pii wɔ hɔ a wubetumi afa so ma woafata ama ɔsom hokwan ahorow. Emu biako ne sɛ wobɛbɔ wo ho mmɔden wɔ asɛnka adwuma no mu. So woyɛ obi a w’ani gye ho sɛ wo ne mmofra ne mpanyin nyinaa bɛbom ayɛ asɛnka adwuma no? So worebɔ mmɔden sɛ wubenya obi a wubetumi ne no asua Bible? Sɛ wode nyansahyɛ ahorow a wɔde ma wɔ Kristofo nhyiam ahorow ase wɔ sɛnea yɛyɛ Bible adesua ho no yɛ adwuma a, ɛbɛma wo nkyerɛkyerɛ atu mpɔn. Bio nso, wubesua sɛnea wubenya tema ama nea ɔresua Yehowa akwan ho ade no. Sɛ wo Bible suani fi ase hu sɛ ɛho hia sɛ ɔyɛ nsakrae a, wubehu ɔkwan a wobɛfa so atɔ wo bo ase de anifere aboa no ma ɔde Bible nnyinasosɛm ayɛ dwuma.\n13 Anuanom mmerante, mubetumi abɛn asafo no mufo a wɔn mfe akɔ anim no, na moayɛ wɔn mmoa wɔ ɔkwan biara a mubetumi so. Mubetumi nso ama Ahenni Asa no ho a ɛbɛtew ho ahia mo, na moaboa ma ɛhɔ atew kama. Sɛ moboa wɔ ɔkwan biara a mubetumi so a, ɔpɛ a mowɔ no da no adi sɛ mo ani so da hɔ anaa momfa mo som nni agoru. Sɛnea Timoteo yɛe no, mubetumi asua sɛ mubeyi mo yam aboa ma wɔadi asafo no ahiade ho dwuma.—Monkenkan Filipifo 2:19-22.\n14. Ɔkwan bɛn so na wobetumi ‘asɔ’ anuanom mmerante ‘ahwɛ sɛ wɔfata’ sɛ wonya ɔsom hokwan wɔ asafo no mu?\n14 Asafo mu mpanyimfo, momma mo ani nna hɔ na momfa anuanom mmerante a wɔrebɔ mmɔden sɛ ‘wobeguan mmerantebere mu akɔnnɔ’ a wɔredi “trenee, gyidi, ɔdɔ, asomdwoe” ne suban pa foforo akyi no nyɛ adwuma. (2 Tim. 2:22) Sɛ mode nnwuma hyehyɛ wɔn nsa wɔ asafo no mu a, ɛbɛma wɔatumi ‘asɔ wɔn ahwɛ sɛ wɔfata’ sɛ wɔma wɔn asɛyɛde, na ama wɔn “nkɔso ada adi nnipa nyinaa anim.”—1 Tim. 3:10; 4:15.\nSɛnea Yɛbɛma Yɛn Ani So Ada Hɔ wɔ Asafo no ne Abusua Mu\n15. Sɛnea 1 Timoteo 5:1, 2 kyerɛ no, ɔkwan bɛn so na yebetumi ama yɛn ani so ada hɔ wɔ sɛnea yebu afoforo no ho?\n15 Nea yɛyɛ a ɛkyerɛ sɛ yɛn ani so da hɔ no bi ne sɛ yebedi yɛn nuanom mmarima ne mmea ni. Paulo kaa sɛnea ɛsɛ sɛ yebu afoforo ho asɛm wɔ afotu a ɔde kɔmaa Timoteo no mu. (Monkenkan 1 Timoteo 5:1, 2.) Bere a ɛsɛ sɛ yɛyɛ saa titiriw ne bere a yɛne nnipa a ɛsono wɔn bɔbeasu redi no. Ɛfata paa sɛ yesuasua sɛnea Hiob dii mmea ni no, ne titiriw, ne yere. Ɔbɔɔ mmɔden sɛ ɔremfa akɔnnɔ bɔne nhwɛ ɔbea foforo. (Hiob 31:1) Sɛ yebu yɛn nuanom mmarima ne mmea a, yɛrenhyɛ da nyɛ biribi a ɛbɛma wɔanya yɛn ho akɔnnɔ anaa yɛrenyɛ biribi a sɛ yɛn nuabarima anaa yɛn nuabea bi wɔ yɛn nkyɛn a, ɛbɛma wayɛ basaa. Afoforo a yebedi wɔn ni ho hia titiriw paa bere a nnipa baanu afa nnamfo a wɔpɛ sɛ wɔware no. Kristoni a n’ani so da hɔ remfa obi koma nni agoru da.—Mmeb. 12:22.\n16. Kyerɛ nsonsonoe a ɛwɔ sɛnea nnipa a wɔwɔ wiase no mu binom bu asɛyɛde a okunu anaa agya wɔ ne sɛnea Bible ka asɛyɛde a okunu anaa agya wɔ ho asɛm no mu.\n16 Ɛsɛ sɛ yɛhwɛ nso sɛ yɛbɛkɔ so afa asɛyɛde a Onyankopɔn de ama yɛn wɔ abusua no mu aniberesɛm. Satan wiase no mfa asɛyɛde a okunu anaa agya wɔ no aniberesɛm. Nnwumakuw a wɔyɛ nneɛma de gyigye nkurɔfo ani no ani gye ho sɛ wɔbɛma mmusua ti abɛyɛ nkurɔfo a wodi wɔn ho fɛw na wobu wɔn animtiaa. Nanso, Kyerɛwnsɛm no de asɛyɛde kɛse to okunu so, ɛka sɛ ɔne “ne yere ti.”—Efe. 5:23; 1 Kor. 11:3.\n17. Kyerɛkyerɛ sɛnea abusua som a yɛde yɛn ho behyem no betumi akyerɛ sɛ yedi yɛn asɛyɛde ahorow ho dwuma anibere so no mu.\n17 Ebia okunu de nea n’abusua hia wɔ honam fam bɛma wɔn. Nanso, sɛ wamfa Onyankopɔn Asɛm no ankyerɛkyerɛ n’abusua a, na ɛkyerɛ sɛ ɔnna nhumu ne nyansa adi. (Deut. 6:6, 7) Enti, 1 Timoteo 3:4 ka sɛ, sɛ woyɛ abusua ti na wopɛ sɛ wunya ɔsom hokwan foforo wɔ asafo no mu a, ɛsɛ sɛ woyɛ ɔbarima a “odi n’ankasa fie so yiye, [wo] mma brɛ wɔn ho ase ma [wo] wɔ nidi nyinaa mu.” Sɛ woyɛ abusua ti a, bisa wo ho sɛ, ‘So miyi bere si hɔ daa ne me fiefo yɛ abusua som?’ Ɛkame ayɛ sɛ Kristofo binom a wɔyɛ mmea awarefo pa wɔn kununom kyɛw ansa na wɔadi abusua no anim ma wɔasua Onyankopɔn asɛm. Ɛsɛ sɛ okunu biara susuw sɛnea n’ankasa bu saa asɛyɛde yi ho anibere so. Nanso, ɛsɛ sɛ ɔyere a ɔyɛ Kristoni boa Abusua Som nhyehyɛe no na ɔboa ne kunu ma ɛkɔ so yiye.\n18. Mmofra bɛyɛ dɛn atumi asua sɛnea wɔde wɔn adwene besi nneɛma a ɛho hia paa no so?\n18 Wɔhyɛ mmofra nso nkuran sɛ wɔmfa wɔn adwene nsi nneɛma a ɛho hia paa wɔ asetena mu no so. (Ɔsɛnk. 12:1) Mfomso biara nni ho sɛ mmofra nkumaa besua sɛ wɔbɛyɛ adwumaden, na wɔayɛ ofie nnwuma a mfe a wɔadi ne wɔn ahoɔden betumi ama wɔayɛ. (Kwa. 3:27) Bere a na Ɔhene Dawid yɛ abarimaa no, osuae sɛ ɔbɛyɛ oguanhwɛfo pa. Osuae nso sɛ ɔbɛyɛ odwontofo ne obi a ɔhyehyɛ nnwom, na saa nimdeɛ no ma ɔkɔsomee wɔ Israel hene anim. (1 Sam. 16:11, 12, 18-21) Akyinnye biara nni ho sɛ, na abarimaa Dawid nim agorudi, nanso ɔsan suaa nnwuma a mfaso wɔ so a ɔde yii Yehowa ayɛ akyiri yi. Nguanhwɛ adwuma a na onim no boaa no ma ɔde abotare dii Israel man no anim. Mmofra, nneɛma a mfaso wɔ so ahe na moresua a ɛbɛboa mo ma moasom mo Bɔfo no na asiesie mo ma moatumi adi mo asɛyɛde ho dwuma daakye?\nMomma Yɛnyɛ Yɛn Ade wɔ Ɔkwan a Ɛfata So\n19, 20. Adwene a ɛfata bɛn na woasi wo bo sɛ wobɛkɔ so anya wɔ nneɛma a woyɛ wɔ asetena mu ne wo som mu ho?\n19 Yɛn nyinaa betumi abɔ mmɔden ayɛ yɛn ade wɔ ɔkwan a ɛfata so a yɛremfa yɛn bere nyinaa nni nneɛma a ɛho hia paa wɔ asetena mu nkutoo akyi. Yɛmpɛ sɛ yɛyɛ yɛn ho ‘treneefo dodo.’ (Ɔsɛnk. 7:16) Sɛ yɛyɛ ade anibere so bere a ɛsɛ sɛ yɛyɛ saa, na yɛserew bere a ɛsɛ sɛ yɛserew a, ebetumi ama obiara koma atɔ ne yam wɔ fie, adwuma mu, anaa bere a yɛne yɛn nuanom Kristofo mmarima ne mmea redi no. Ɛsɛ sɛ abusua mufo hwɛ yiye na wɔankasa antia wɔn ho wɔn ho denneennen, na amma wɔansɛe asomdwoe a ɛsɛ sɛ wonya wɔ fie no. Asafo no muni biara betumi asua sɛ ɔne afoforo bɛserew, na yɛama yɛn ani agye ho sɛ yɛne afoforo bɛbɔ, na yɛama yɛn nkɔmmɔbɔ ne ɔkwan a yɛfa so kyerɛkyerɛ no ayɛ nea ɛhyɛ den na ɛhyɛ nkuran.—2 Kor. 13:10; Efe. 4:29.\n20 Yɛte wiase bi a emu nnipa mmu Yehowa ne ne mmara mu. Nanso, Yehowa nkurɔfo de, wobu osetie a wɔbɛyɛ ama Onyankopɔn na wɔadi no nokware no sɛ ade a ɛho hia paa. Hwɛ sɛnea ɛyɛ anigye sɛ yɛka nnipadɔm a wɔsom Yehowa “wɔ nidi nyinaa mu” no ho! Momma yensi yɛn bo sɛ yɛbɛkɔ so ama nneɛma a ɛho hia paa wɔ asetena mu no ne yɛn som ho ahia yɛn.\n• Dɛn nti na ɛnsɛ sɛ yɛyɛ yɛn ho sɛ wiase no mu nnipa a wɔmmfa wɔn adwene nnsi nneɛma a ɛho hia paa wɔ asetena mu so no?\n• Yɛbɛyɛ dɛn atumi anya asɛnka adwuma no ho anigye na yɛasan afa no aniberesɛm?\n• Ɔkwan bɛn so na sɛnea yegye asɛyɛde tom no kyerɛ sɛ yɛn ani so da hɔ anaa ɛnte saa?\n• Kyerɛkyerɛ nea enti a yɛn nuanom ne yɛn abusuafo a yebedi wɔn ni no yɛ aniberesɛm no mu.\nƐsɛ sɛ okunu de nea n’abusua hia wɔ honam fam ma wɔn, na ɔkyerɛkyerɛ wɔn Onyankopɔn asɛm\nShare Share Ma Yehowa Som Ho Nhia Wo Paa\nw11 4/15 kr. 9-13\nSo Wuhu Adanse a Ɛkyerɛ sɛ Onyankopɔn Rekyerɛ Yɛn Kwan?\nSɛnea Yɛbɛkɔ So Adi Nokware wɔ Wiase a Nokwaredi Nnim Mu\nSisi Gyinae A Ɛhyɛ Onyankopɔn Anuonyam\n“Honhom No Aba” Hyɛ Onyankopɔn Anuonyam\nSo Worema Onyankopɔn Honhom Akyerɛ Wo Kwan?\nManya Nneɛma Pa Pii\nText Baabi a wubetumi atwe nneɛma akenkan ƆWƐN-ABAN—NEA ADESUA NSƐM WOM April 2011\nShare Share ƆWƐN-ABAN—NEA ADESUA NSƐM WOM April 2011\nƆWƐN-ABAN—NEA ADESUA NSƐM WOM April 2011


2 Ahene 4 | Intanɛt So Bible| Wiase Foforɔ Nkyerɛaseɛ\nGenesis Exodus Leviticus Numeri Deuteronomium Yosua Atemmufo Rut 1 Samuel 2 Samuel 1 Ahene 2 Ahene 1 Beresosɛm 2 Beresosɛm Esra Nehemia Ester Hiob Dwom Mmebusɛm Ɔsɛnkafo Solomon Dwom Yesaia Yeremia Kwadwom Hesekiel Daniel Hosea Yoel Amos Obadia Yona Mika Nahum Habakuk Sefania Hagai Sakaria Malaki Mateo Marko Luka Yohane Asomafo Nnwuma Romafo 1 Korintofo 2 Korintofo Galatifo Efesofo Filipifo Kolosefo 1 Tesalonikafo 2 Tesalonikafo 1 Timoteo 2 Timoteo Tito Filemon Hebrifo Yakobo 1 Petro 2 Petro 1 Yohane 2 Yohane 3 Yohane Yuda Adiyisɛm 1 2 3 4 5 6 7 8 9 10 11 12 13 14 15 16 17 18 19 20 21 22 23 24 25\n2 Ahene 4:1-44\n4 Na ɔbea bi a ɔyɛ adiyifo asefo+ no biako yere besu kyerɛɛ Elisa sɛ: “Me kunu a ɔyɛ w’akoa no awu, na wo ara wunim sɛ na w’akoa suro+ Yehowa. Mede obi ka,+ na waba rebɛfa me mma baanu no akɔyɛ nkoa.” 2 Ɛnna Elisa bisaa no sɛ: “Dɛn na menyɛ mma wo?+ Ka kyerɛ me; dɛn na wowɔ wɔ fie?” Na ɔkae sɛ: “W’afenaa nni hwee wɔ fie sɛ ngo+ ahina biako.” 3 Ɛnna ɔkae sɛ: “Kɔ abɔnten kɔfemfɛm nhina fi wɔn a wɔtete bɛn wo nyinaa nkyɛn, nhina a hwee nni mu. Gyigye bebree. 4 Afei wo ne wo mmabarima no nkɔhyɛ dan mu na monto ɔpon no mu, na hwiehwie ngo no gu nhina no nyinaa mu, na nea ɛbɛyɛ mã no, fa sisi nkyɛn.” 5 Ɔkaa saa no, ɔbea no fii ne nkyɛn kɔe. Bere a ɔbea no too ɔne ne mma pon mu no, wɔde nhina no brɛɛ no, na ɔno nso hwiehwie guu mu.+ 6 Na ɛbae sɛ bere a nhina no yeyɛɛ mã no, ɔka kyerɛɛ ne ba biako sɛ: “Fa ahina foforo brɛ me.”+ Nanso ɔka kyerɛɛ no sɛ: “Ahina bi nni hɔ bio.” Ɛnna ngo no twae.+ 7 Enti ɔbea no kɔka kyerɛɛ nokware Nyankopɔn nipa no. Na ɔno nso kae sɛ: “Kɔtɔn ngo no na fa tuatua wo ho aka,+ na wo ne wo mma mfa nea ɛbɛka no ntena ase.”+ 8 Na ɛbae sɛ da bi, Elisa twaam kɔɔ Sunem.+ Ná ɔbea nuonyamfo bi wɔ hɔ, na ɔhyɛɛ+ no sɛ ommedidi. Enti sɛ ɔfa hɔ da biara a, ɔman hɔ kodidi. 9 Ɛnna ɔbea no ka kyerɛɛ ne kunu+ sɛ: “Minim sɛ ɔbarima a ɔba yɛn nkyɛn daa yi yɛ Onyankopɔn nipa kronkron.+ 10 Ma yɛnyɛ atifi dan+ ketewa bi ɔfasu no ho, na yɛmfa mpa ne ɔpon ne agua ne kaneadua+ nsisi mu mma no ɛ, na da biara a ɔbɛba yɛn nkyɛn no, wakogye n’ahome wɔ hɔ.”+ 11 Ɛbae sɛ da bi, ɔbaa hɔ sɛnea ɔyɛ daa no, na ɔman hɔ kɔdaa atifi dan no mu. 12 Na ɔka kyerɛɛ ne somfo Gehasi+ sɛ: “Frɛ Sunemni+ bea yi bra.” Ɛnna ɔfrɛɛ no begyinaa n’anim. 13 Na ɔka kyerɛɛ ne somfo no sɛ: “Mesrɛ wo, ka kyerɛ no sɛ, ‘Wode ɔhaw yi nyinaa ahaw wo ho ama yɛn.+ Dɛn na yɛnyɛ mma wo?+ Biribi wɔ hɔ a wopɛ sɛ wɔka kyerɛ ɔhene+ anaa asraafo panyin+ ma wo?’” Na ɔbea no kae sɛ: “Me de, mete me nkurɔfo mu.”+ 14 Na obisae bio sɛ: “Dɛn koraa na yɛnyɛ mma no?” Ɛnna Gehasi kae sɛ: “Nokwasɛm ni, onni ɔbabarima+ na ne kunu nso abɔ akora.” 15 Ɛhɔ ara na ɔkae sɛ: “Frɛ no bra.” Enti ɔkɔfrɛɛ no, na ɔbea no begyinaa ɔkwan no ano. 16 Ɛnna odiyifo no kae sɛ: “Afe sesɛɛ na wuturu ɔbabarima.”+ Ɛnna ɔbea no kae sɛ: “O nokware Nyankopɔn nipa, me wura, eyi de, ɛrenyɛ yiye! Nni atoro nkyerɛ w’afenaa.” 17 Nanso ɔbea no nyinsɛnee, na ɔwoo ɔbabarima+ afedan no mu, sɛnea Elisa ka kyerɛɛ no no.+ 18 Na abofra no nyinii, na da bi ɔkɔɔ ne papa nkyɛn atwafo+ no mu sɛnea ɔyɛ daa no. 19 Na abofra no ka kyerɛɛ ne papa sɛ: “Me ti, me ti!”+ Ɛnna papa no ka kyerɛɛ ne somfo sɛ: “Fa no kɔma ne maame.”+ 20 Enti ɔmaa abofra no so de no kɔmaa ne maame. Ɔdaa ne maame nan so kosii owigyinae, na owui.+ 21 Ɛnna ɔbea no foro de no kɔtoo nokware Nyankopɔn nipa+ no mpa+ so, na ɔtoo pon no mu fii adi. 22 Afei ɔfrɛɛ ne kunu na ɔka kyerɛɛ no sɛ: “Mesrɛ wo, ma me asomfo no biako ne afurumbere biako, na mintu mmirika nkɔ nokware Nyankopɔn nipa no nkyɛn mmra.”+ 23 Ɛnna ne kunu bisae sɛ: “Dɛn nti na worekɔ ne nkyɛn nnɛ? Ɛnnɛ nyɛ ɔsram foforo+ anaa homeda.” Nanso ɔbea no kae sɛ: “Ɛnyɛ hwee.” 24 Enti ɔbea no hyehyɛɛ afurum+ no, na ɔka kyerɛɛ ne somfo no sɛ: “Ka wo ho. Nka sɛ me nti woretɔ wo bo ase, gye sɛ meka sɛ tɔ wo bo ase.” 25 Na ɔbea no siim sɛ ɔrekɔ nokware Nyankopɔn nipa no nkyɛn wɔ Bepɔw Karmel so. Bere a nokware Nyankopɔn nipa no huu no wɔ akyirikyiri no, ntɛm ara na ɔka kyerɛɛ ne somfo Gehasi+ sɛ: “Hwɛ! Sunemni bea no na ɔreba no. 26 Enti mesrɛ wo, tu mmirika kohyia no na bisa no sɛ, ‘Wo ho ye? Wo kunu ho ye? Abofra no ho ye?’” Ɛnna ɔbea no kae sɛ: “Eye.” 27 Bere a ɔbea no koduu nokware Nyankopɔn nipa no nkyɛn wɔ bepɔw no so no, ɛhɔ ara na ɔbea no soo ne nan.+ Ɛnna Gehasi bae sɛ ɔrebepia no afi hɔ,+ nanso nokware Nyankopɔn nipa+ no kae sɛ: “Gyaa no,+ na ne kra abotow+ wɔ ne mu; Yehowa de ahintaw+ me na wanka ankyerɛ me.” 28 Afei ɔbea no kae sɛ: “Me na mekae sɛ me wura mma minnya ɔba anaa? Manka sɛ, ‘Mmɛdaadaa me’?”+ 29 Ɛhɔ ara na ɔka kyerɛɛ Gehasi+ sɛ: “Bɔ w’asen+ na fa me poma+ kura na kɔ. Obiara a wubehyia no wɔ kwan so no, nkyia no;+ sɛ obi kyia wo nso a, nnye so. Fa me poma no kɔto abofra no anim.”+ 30 Ɛnna abofra no maame kae sɛ: “Sɛ́ Yehowa te ase+ na wo kra nso te ase+ yi, merennyaw wo hɔ nkɔ.”+ Enti ɔsɔree ne ɔbea no kɔe. 31 Na Gehasi de, odii wɔn anim kan de poma no kɔtoo abofra no anim, nanso wankasa na wankeka ne ho.+ Enti ɔsan n’akyi kohyiaa no ka kyerɛɛ no sɛ: “Abofra no annyan.”+ 32 Bere a Elisa nso beduu fie hɔ no, na abofra no awu ma wɔde no akɔto ne mpa so.+ 33 Ɛnna ɔkɔɔ mu kɔtoo wɔn baanu pon mu,+ na ɔbɔɔ Yehowa mpae.+ 34 Afei ɔforoo mpa no kɔdaa abofra no so,+ na ɔde n’ano butuw n’ano, na ɔde n’aniwa butuw n’aniwa so, na ɔde ne nsayam totoo ne nsayam, na obutuw abofra no so; nkakrankakra, abofra no honam yɛɛ hyew. 35 Afei ɔsan dii akɔneaba wɔ fie hɔ, ɔkɔ ha, na waba ha, na ɔsan foroo mpa no kobutuw abofra no so. Ɛnna abofra no nwansii mpɛn ason, na afei abofra no buee n’aniwa.+ 36 Ɛno akyi no, ɔfrɛɛ Gehasi kae sɛ: “Frɛ Sunemni+ bea no bra.” Enti ɔfrɛɛ no ma ɔbaa ne nkyɛn. Na ɔka kyerɛɛ ɔbea no sɛ: “Fa wo ba no.”+ 37 Ɛnna ɔbea no baa mu bɛhwee ne nan ase butuw fam,+ na ɔfaa ne ba no kɔe.+ 38 Elisa san kɔɔ Gilgal.+ Ɔkɔe no na ɔkɔm+ wɔ asase no so. Bere a adiyifo asefo+ no tete n’anim+ no, ɔka kyerɛɛ ne somfo+ no sɛ: “Fa kuku kɛse no si gya so yɛ abom ma adiyifo asefo no.”+ 39 Enti obi kɔɔ wuram sɛ ɔrekɔtetew ɛfan,+ na okohuu hama bi tetew wuram ɛfere wɔ so ne ntama mã, na obetwitwa guu kuku no mu; ná wonnim n’adeban. 40 Akyiri yi wotiti maa mmarima no sɛ wonni. Bere a wɔde abom no bi kaa wɔn ano ara pɛ, wɔteɛɛm kae sɛ: “O nokware Nyankopɔn nipa,+ awuduru wɔ kuku no mu.”+ Na wɔantumi anni. 41 Enti ɔkae sɛ: “Momma me esiam.” Ɔde guu kuku no mu kae sɛ: “Muntiti mma wɔn na wonni.” Na awuduru no nyinaa fii kuku no mu.+ 42 Ɔbarima bi fi Baal-Salisa+ bae, na ɔde+ atokokan yɛɛ paanoo+ aduonu kaa awi aba a edi kan ho, na ɔde guu paanoo kotoku mu brɛɛ nokware Nyankopɔn nipa no. Na ɔkae sɛ: “Fa ma nkurɔfo no ma wonni.”+ 43 Nanso ne somfo no kae sɛ: “Ɛbɛyɛ dɛn na mede eyi asi mmarima ɔha anim?”+ Ɛnna ɔno nso kae sɛ: “Fa ma nkurɔfo no ma wonni, efisɛ Yehowa aka sɛ, ‘Wobedi ma ebi aka.’”+ 44 Ɛnna ɔde sii wɔn anim, na wodii ma ebi kae sɛnea Yehowa kae no.+\n2 Ahene 4


So Nea na Onyankopɔn Pɛ Ni? - Yehowa Adansefo Intanɛt Dwumadibea\nKENKAN atesɛm krataa biara. Hwɛ television, anaasɛ tie radio. Wobɛte anaa wubehu nsɛmmɔnedi, akodi, ne amumɔyɛsɛm ho nsɛm pii! Susuw w’ankasa wo dadwen ahorow ho hwɛ. Ebia wo dɔfo bi a ɔyare anaasɛ wawu ama woahaw pii. Ebia wote nka sɛ onipa pa Hiob a ɔkae sɛ “awerɛhow ahyɛ me ma” no.—Hiob 10:15, The Holy Bible in the Language of Today.\nSo eyi ne asetra a Onyankopɔn pɛe sɛ me ne nnipa nyinaa nya?\nƐhe na metumi anya mmoa de agyina me nsɛnnennen ano?\nSo anidaso bi wɔ hɔ sɛ yebenya asomdwoe wɔ asase so da bi?\nBible ma saa nsɛmmisa yi ho mmuae a abotɔyam wom.\nBIBLE KYERƐKYERƐ SƐ ONYANKOPƆN DE SAA NSAKRAE YI BƐBA ASASE SO.\n“Ɔbɛpopa wɔn aniwam nusu nyinaa, na owu nni hɔ bio, na awerɛhow ne osu ne yaw nso nni hɔ bio.”—Adiyisɛm 21:4\n“Afuraefo aniwa bebue.”—Yesaia 35:5\n‘Wɔn a wɔwɔ nkae ada mu nyinaa befi adi.’—Yohane 5:28, 29\n“Ɔmamfo no mu bi nnkɛse dɛ, Meyar.”—Yesaia 33:24, Fante Bible\n“Asase no so aburofuw bedu mmepɔw atifi.”—Dwom 72:16\nNYA NEA BIBLE KYERƐKYERƐ SO MFASO\nMpere wo ho nka sɛ nneɛma a wɔaka ho asɛm no nyɛ ade a ɛbɛba ankasa. Onyankopɔn ahyɛ bɔ sɛ ɔbɛma saa nneɛma yi abam, na Bible kyerɛkyerɛ ɔkwan a ɔbɛfa so de aba no mu.\nNanso, Bible yɛ nea ɛsen saa. Ɛbɛma woanya asetra a abotɔyam wom ankasa mprempren mpo. Wode gye bere kakra susuw w’ankasa wo dadwen ne wo haw ahorow ho hwɛ. Ebia ebi yɛ sikasɛm, abusua mu nsɛnnennen, yare, anaa wo dɔfo bi a wawu. Bible betumi aboa wo ma woagyina nsɛnnennen a worehyia nnɛ no ano, na ɛde nsɛmmisa a ɛte sɛ nea edidi so yi ho mmuae a ebetumi ama woanya abotɔyam ma:\nDɛn nti na yehu amane?\nYɛbɛyɛ dɛn atumi agyina yɛn dadwen ahorow ano?\nYɛbɛyɛ dɛn atumi ama yɛn abusua asetra ayɛ anigye kɛse?\nSo yebehu yɛn adɔfo a wɔawuwu no bio?\nYɛbɛyɛ dɛn atumi anya ahotoso sɛ Onyankopɔn bɛma ne bɔhyɛ ahorow a ɛfa daakye ho no abam?\nNhoma yi a worekenkan no kyerɛ ankasa sɛ w’ani begye ho sɛ wubehu nea Bible kyerɛkyerɛ. Nhoma yi bɛboa wo. Hyɛ no nsow sɛ nkyekyɛm ahorow no ho nsɛmmisa wɔ kratafa no ase. Nnipa ɔpepem pii ani agye nsɛm a wobisa na wɔma ho mmuae no ho bere a wɔne Yehowa Adansefo resusuw Bible no ho no. Yɛhwɛ kwan sɛ wo nso w’ani begye ho. Bere a woresua nea Bible kyerɛkyerɛ ankasa a ɛyɛ anigye na abotɔyam wom mprempren no, ɛmmra sɛ wubenya Onyankopɔn nhyira!\nHU WO BIBLE MU NSƐM\nNHOMA ahorow 66 na ɛka bom yɛ Bible. Wɔakyekyɛ mu ayɛ no ti ne nkyekyɛm ahorow sɛnea ɛbɛyɛ a ne bue renyɛ den. Sɛ wɔtwe adwene si kyerɛwsɛm bi so wɔ nhoma yi mu a, nɔma a edi nhoma no din akyi no kyerɛ Bible mu nhoma no ti, na nɔma a edi hɔ no kyerɛ nkyekyɛm. Sɛ nhwɛso no, kyerɛwsɛm “2 Timoteo 3:16” kyerɛ Timoteo nhoma a ɛto so abien, ti 3, nkyekyɛm 16.\nSɛ wubue kyerɛw nsɛm a wɔatwe adwene asisi so wɔ nhoma yi mu na wokenkan a, ɛrenkyɛ koraa na woahu Bible mu. Afei nso, dɛn nti na wonyɛ nhyehyɛe mfi ase nkenkan Bible da biara? Sɛ wokenkan ti abiɛsa kosi anum da biara a, wubetumi akenkan Bible mũ no nyinaa awie wɔ afe biako mu.


Yohane Kyerɛwtohɔ 16:1-33\nWobekum Yesu asuafo (1-4a)\nAdwuma a honhom kronkron no bɛyɛ (4b-16)\nAsuafo no awerɛhow bɛdan anigye (17-24)\nYesu adi wiase so nkonim (25-33)\n16 “Maka eyinom akyerɛ mo, sɛnea ɛbɛyɛ a biribiara rento mo hintidua. 2 Nkurɔfo betu mo afi hyiadan mu.+ Nokwasɛm ni, bere bi reba a, obiara a obekum mo+ no, n’adwene bɛyɛ no sɛ ɔreyɛ saa de asom Onyankopɔn. 3 Nanso wɔbɛyɛ eyinom, efisɛ wonnim Agya no, na me nso, wonnim me.+ 4 Na maka eyinom akyerɛ mo, na sɛ bere so na ɛba a, moakae sɛ meka kyerɛɛ mo.+ “Mfiase no manka eyinom ankyerɛ mo, efisɛ na mewɔ mo nkyɛn. 5 Seesei merekɔ Nea ɔsomaa me no nkyɛn,+ nanso mo mu baako mpo mmisaa me sɛ, ‘Ɛhe na worekɔ?’ 6 Na esiane sɛ maka eyinom akyerɛ mo nti, awerɛhow ahyɛ mo koma ma.+ 7 Mereka nokware akyerɛ mo, eye ma mo sɛ merekɔ. Efisɛ mankɔ a, ɔboafo+ no remma mo nkyɛn; na sɛ mekɔ de a, mɛsoma no aba mo nkyɛn. 8 Na sɛ ɔboafo no ba a, ɔbɛma wiase no adanse a edi mu afa bɔne ne trenee ne atemmu ho: 9 nea edi kan no, ɔbɛma adanse a edi mu afa bɔne ho,+ efisɛ wonni me mu gyidi;+ 10 afei ɔbɛma adanse a edi mu afa trenee ho, efisɛ merekɔ Agya no nkyɛn, na morenhu me bio; 11 afei ɔbɛma adanse a edi mu afa atemmu ho, efisɛ wɔabu nea odi wiase yi so no atɛn.+ 12 “Meda so ara wɔ nsɛm pii ka kyerɛ mo, nanso morentumi nsoa seesei. 13 Nanso sɛ ɔno,* kyerɛ sɛ, nokware no honhom+ no ba a, ɔbɛkyerɛ mo kwan akɔ nokware no nyinaa mu, efisɛ ɔrenka nea ɔno ankasa pɛ. Mmom nsɛm a ɔte no, ɛno na ɔbɛka, na ɔbɛka nea ɛreba akyerɛ mo.+ 14 Ɔno na ɔbɛhyɛ me anuonyam,+ efisɛ nea ɛyɛ me dea no, ɛno bi na ɔbɛfa aka akyerɛ mo.+ 15 Nneɛma a Agya no wɔ nyinaa yɛ me dea.+ Ɛno nti na mekae sɛ ɔbɛfa nea ɛyɛ me dea no bi aka akyerɛ mo no. 16 Aka kakraa bi, morenhu me bio,+ nanso aka kakraa bi, mobɛsan ahu me.” 17 Ɛnna n’asuafo no bi keka kyerɛɛ wɔn ho sɛ: “Ose, ‘Aka kakraa bi, morenhu me bio, nanso aka kakraa bi, mobɛsan ahu me.’ Ɔsan kae sɛ, ‘efisɛ merekɔ Agya no nkyɛn.’ Asɛm a ɔreka kyerɛ yɛn yi kyerɛ dɛn?” 18 Enti, na wɔrebisabisa sɛ: “‘Aka kakraa bi’ a ɔreka no, ɛkyerɛ dɛn? Yennim nea ɔreka ho asɛm.” 19 Ná Yesu nim sɛ wɔpɛ sɛ wobisa no ho asɛm, enti obisaa wɔn sɛ: “Asɛm a mekae sɛ: ‘Aka kakraa bi, morenhu me bio, nanso aka kakraa bi, mobɛsan ahu me’ no, ɛno nti na morebisabisa mo ho nsɛm yi? 20 Nokware, nokware, mereka akyerɛ mo sɛ, mubesu abɔ bena, nanso wiase bedi ahurusi; mubedi awerɛhow, nanso mo awerɛhow no bɛdan anigye.+ 21 Sɛ ɔbea rewo a, ɔte yaw,* efisɛ ne bere aso. Nanso ɔwo wie a, ɔnkae n’amanehunu no bio, efisɛ n’ani agye sɛ wawo onipa aba wiase. 22 Mo nso, seesei moredi awerɛhow; nanso mehu mo bio ama mo koma adi ahurusi,+ na obiara rentumi nnye mo anigye no mfi mo nsam. 23 Na saa da no, moremmisa me asɛm biara. Nokware, nokware, mereka akyerɛ mo sɛ, biribiara a mubebisa Agya no,+ ɔde bɛma mo wɔ me din mu.+ 24 Ebesi saa bere yi, mummisaa ade baako mpo wɔ me din mu. Mummisa, na mo nsa bɛka, na mo anigye adi mu. 25 “Mede ntotoho na aka nsɛm yi akyerɛ mo. Bere bi reba a, meremfa ntotoho nkasa nkyerɛ mo bio. Mmom mɛka Agya no ho asɛm akyerɛ mo pefee. 26 Saa da no, mubebisa Agya no biribi wɔ me din mu. Meka saa a, ɛnyɛ nea mereka ne sɛ, me na mebisa Agya no ama mo. 27 Nea enti a ɛte saa ne sɛ, Agya no ankasa pɛ mo asɛm, efisɛ mopɛ m’asɛm,+ na mugye di sɛ mebae sɛ Onyankopɔn nanmusini.*+ 28 Mebaa wiase sɛ Agya no nanmusini.* Seesei, merefi wiase na makɔ Agya no nkyɛn.”+ 29 N’asuafo no kae sɛ: “Hwɛ! Afei de, worekasa pefee, na wonyɛ ntotoho biara. 30 Afei yɛahu sɛ wunim biribiara, na ɛho nhia sɛ wotwɛn ma obi bisa wo asɛm mpo. Eyi nti yegye di sɛ wufi Onyankopɔn nkyɛn na ɛbae.” 31 Yesu bisaa wɔn sɛ: “Seesei de, mugye di? 32 Hwɛ, bere bi reba, na nokwasɛm ne sɛ, adu mpo, sɛ mobɛhwete ama obiara akɔ ne fi na moagyaw me nko ara.+ Nanso ɛnkaa me nko ara, efisɛ Agya no ka me ho.+ 33 Maka eyinom akyerɛ mo, na monam me so anya asomdwoe.+ Mubehu amane wɔ wiase de, nanso munnya akokoduru! Madi wiase so nkonim.”+\n^ Asɛmfua “ɔno” a ɛwɔ nkyekyɛm 13 ne 14 no, egyina hɔ ma “ɔboafo” a wɔkaa ne ho asɛm wɔ nkyekyɛm 7 no. Ɛwom sɛ honhom kronkron no yɛ tumi na ɛnyɛ onipa, nanso bere a Yesu reka ho asɛm no, ɔkaa ho asɛm te sɛ nea ɛyɛ onipa, na ɔde asɛmfua “ɔboafo” na ɛfrɛɛ no.\n^ Anaa “odi awerɛhow.”\n^ Anaa “na mugye di sɛ mifi Onyankopɔn nkyɛn na mebae.”\n^ Anaa “Mifi Agya no nkyɛn na mebaa wiase.”


26 April 2013- Twi Online\n- 26th March 2013 - Twi Translation.\nƐFIADA NYAMESƐM: Oforesuo Bosome da a ɛtͻ so 26, wͻ afe 2013\n(Summary of Friday sermon – 26th April2013 – Ashanti Twi Translation)\nFA NOKWARE NE PƐPƐƐPƐYƆ YƐ ADWUMA.\nO! Mo nkurͻfoͻ a moagye adie! Monyina hͻ pintinn ma atɛmmuo mu nokorɛdie, na monyɛ nokorɛ adansefoͻ Allah nti, sɛ mpo etia mo ankasa anaasɛ etia awofoͻ ne abusuafoͻ mpo a. Sɛ ͻyɛ ͻdefoͻ anaasɛ ͻyɛ ohiani, Allah susu wͻn mienu ho kyɛn mo. Enti mma mo nni honam akͻnnͻ akyi sɛdeɛ ɛbɛyɛ na mo bɛtumi adi nokorɛ pɛpɛɛpɛ. Na sɛ mo de nokorɛ sie anaasɛ mo kwati no a, ɛnneɛ monkae sɛ Allah ani tua deɛ moyɛ nyinaa na Ɔbɛbͻ mo ɛho amanneɛ (4:136).\nO! Mo nkurͻfoͻ a moagye adie! Monyina hͻ pintin ma Allah, na moni adanseɛ tenenee mu; na momma nnipa binom tan ntwetwe mom ma monnyͻ adeɛ a ɛnnyɛ pɛpɛɛpɛyͻ. Monyɛ pɛ mmerɛ nyinaa. Ɛno na ɛbɛn teneneeyͻ. Na monsuro Allah. Ampa ara sɛ, Allah nim deɛ moyͻ na Ɔbͻbͻ mo ɛho amanneɛ (5:9).\nAllah ahyɛ nkurͻfoͻ no a wͻagye adie na wͻyͻ nwuma pa no bͻ sɛ wͻbɛnya bͻnefakyɛ ne akatua a ɛso (5:10).\nMmerɛ nyinaa no, Islam atanfo no ka sɛ, Islam yɛ atutuasɛm anaa mogyahwiegu som na wͻn de ͻtan hunu tan som no. Mogyahwiegu biara a, ɛbɛkͻ so wͻ asaase yi so no, sɛ ɛyɛ wͻn a wͻfrɛ wͻnho Muslimfoͻ, anaasɛ obi anaasɛ Islam kuo no a wͻfrɛ wͻnho Jihad no na ɛyͻeɛ a, wͻkyerɛ sɛ Kur’aan no ne Ɔkͻmhyɛni Kronkron (NNN) no nkyerɛkyerɛ na wͻn ka kasa a ɛmmfata de tia yɛn. Ɛnnɛ yi, deɛ ͻbrɛɛ ne ho ase maa Ɔkͻmhyɛni Kronkron (NNN) no Jama’at a, ɛkasa tia wͻn a wͻka nsɛm a ɛnnyɛ nokware de tia Kur’aan no na ɛsan yi wͻn nkasa tia no ano.\nKur’aan kyɛfa no mu bi y’ada no adi no yi nsɛm a ɛtia Islam no ano, sɛ ɛyɛ Islam mu basabasayͻ no, ɛno ne kyɛfa a y’ada no adi no. Wei yɛ nhwɛsoͻ pa a ɛkyerɛ nkyerɛkyerɛ pa a ɛwͻ Islam mu. Obi a ͻnnyɛ Muslimni a ͻdwene adwene pa biara ntumi mboa na mmom ͻbɛgye saa nkyerɛkyerɛ yi ato mu. Na w’asan ahwehwɛ baeɛ a ͻbɛnya saa nkyerɛkyerɛ yi? Wͻn a wͻnnyɛ Muslimfoͻ a wͻbɛn yɛn Jama’at yi ka sɛ, ɛwͻ mu sɛ wͻhunu saa neyͻͻ no wͻ yɛn Jama’atfoͻ no bi ho, nanso yɛn Jama’at no mu ntrɛ na wͻn pɛ sɛ wͻhunu saa nkyerɛkyerɛ yi ho mfonin wͻ som ahodoͻ a aka no ho. Ahmadiyyafoͻ yi saa nsɛm yi anaa wͻ wͻn ankasa nteaseɛ mu ne deɛ wͻn hunu na wͻtaa da suban pa adi.Kwan bia so no, ɛwͻ sɛ yɛma yɛn ani da hͻ na yɛ hwɛ yɛn anamͻntuo mu yie. Ɛwͻ mu sɛ, yɛbͻ yɛn ho mmͻden na yɛyi akyineɛ biara firi hͻ na yɛ san so di nkonim kɛseɛ. Yɛ hunu sɛ nsɛmtwerɛfoͻ no bi ma yɛn din, ɛbi nso wͻ hͻ a ɛnnyɛ din na wͻsan na di adanseɛ sɛ Muslim kuo a wͻn ndͻͻso kasa tia awudie a ɛrekͻso na wͻsan pɛ sɛ wͻde pɛpɛɛpɛyͻ ba wͻ berɛ a, wͻka sɛ ɛno na Islam nkyerɛkyerɛ pa no.\nHadhrat Khalifatul Masih tie saa nsɛm a ebinom keka sɛ ͻda Islam nkyerɛkyerɛ pa no adi, ͻnya tema na n’adwene si so sɛ, ehia sɛ yɛsesa yɛn abrabͻ na yɛhwɛ kwan korͻ ne mmerɛ dodoͻ a yɛde saa nkyerɛkyerɛ yi de yͻ adwuma. “Ɛno yɛn nso sɛ yɛbɛtumi ama wͻn a wͻtan na wͻsan tia yɛn no aka wͻn ano ato mu, wͻ berɛ a, sɛ awiase no rehwɛ yɛn anamͻntuo a, wͻn hunu yɛn sɛ yɛboro saa tebea no a yɛka no anaa? Ɔman anaa kuo biara nokware da adi wͻ berɛ a wͻwͻ amaneɛ mu na obiara a wͻwͻ kuro anaa kuo no mu ɛyͻ Nyame nkyerɛkyerɛ sɛdeɛ ɛbɛyɛ a ɛbɛsͻ Nyame ani wͻ berɛ a wͻbɛgyina amaneɛ biara ano.\nƐwͻ sɛ saa dwumadie yi yɛ soronko sɛdeɛ ɛbɛyɛ a ɛbɛyi wͻn afiri amaneɛ mu asomdwie mu. Nnyɛ sɛ yɛda nkyerɛkyerɛ soronko no adi no mma kuo no nyɛ soronko. Ɛwͻ sɛ Muslimfoͻ no a, wͻnnyɛ Ahmadiyyafoͻ no kyerɛ Islam nkyerɛkyerɛ no de kyerɛ wͻn a wͻnnyɛ Muslimfoͻ no. Wͻn nkyerɛkyerɛ soronko a wͻda no adi de kyerɛ Islam ahoͻfɛ ne ne nyinasoͻ anaa adanseɛ no ma no yɛ fɛ ma wͻn a wͻnnyɛ Muslimfoͻ na afei nso ɛnam wͻn suban pa ne wͻn ayɛmyɛ nti, ebia wͻn a wͻnnyɛ Muslimfoͻ no gyae tan a wͻde tan Islam no. Ɛwͻ sɛ Ahmadiyyani biara dwene sɛ, sɛ wͻda Islam nkyerɛkyerɛ soronko no adi kyerɛ ewiase a, ɛwͻ sɛ wͻda wͻn ho adi sɛ wͻyɛ Ahmadiyyafoͻ ne deɛ ͻbɛsiesie Islam no akyidifoͻ. Islam nkyerɛkyerɛ soronko a Ahmmadiyyafoͻ no kyerɛkyerɛ aseɛ no mma onipa no nni mu anaa ͻnnyɛ nipa titire nkoara na mmom ɛsan ma kuo no animonyam no da adi san boa ma ͻdͻ na asomdwie ba.\nSɛ yɛnte Ahmadiyyani ase fa ne nkasaeɛ ne ne suban ho a, nkurͻfoͻ bɛka sɛ saa nipa yi ka nsɛm sei nanso ͻnni so, ͻsan yɛ ade foforͻ na ͻnsan nhyɛ ade pa no ma. Mmom yɛka no kwa sɛ saa nipa sei yɛ Ahmadiyyani na ͻssan ka nsɛm pii na ͻsan ka sɛ pɛpɛɛpɛyͻ ne atɛmmupa, nanso wͻn mu no, yɛwͻ nkurͻfoͻ a wͻn mmu atɛn pa. Nkurͻfoͻ a wͻn ne Ahmadiyyafoͻ bi di dwa twerɛ ma Hadhrat Khalifatul Masih ɛfa asisie ne ndaadaa a Ahmadiyyafoͻ no bi yͻ. Saa kwan yi so na ɛma Ahmadiyyani no sɛe Jama’at no animonyam na ɛbɛyɛ ͻhaw. Saa nti no, w’ayɛ bͻne kɛseɛ ɛfiri sɛ ne kasa ne ne suban no bͻ abira. Nokorɛ sɛ, na wei nso yɛ Bͻhyɛ Messiah (ANN) no dadwene na ͻsan kaa sɛ, mma obiara ngu n’anim ase wͻ berɛ a w’agye no adie.\nNsɛmpͻ a m’aka no wͻ kyɛfa a me kenkan no mfitiaseɛ no, ɛwͻ sɛ yɛdi so wͻ gyinabrɛ biara mu, sɛdeɛ ɛbɛyͻ a, ɛbɛyɛ yɛn suban na atwe yɛn afiri bͻne ho. Ɛboa ma yɛtwe yɛn ho firi bͻneyɛ ho, biribiara a ɛnsɛ mfata, biribiara a nokorɛ nnim anaasɛ biribiara a ɛbɛtumi edi obi dɛm. Nyankopͻn nkyerɛkyerɛ pa a yɛda no adi ne Islam mfonin pa ne ne nhwɛsoͻ pa no bɛba mu wͻ berɛ a Ahmadiyyafoͻ bɛda no adi wͻ gyinabrɛ biara mu na wͻde nsɛmpa ne suban pa bɛyͻ. Anamͻntuo a yɛbɛtumi de anya saa gyinabrɛ a m’akenkane no wͻ Kur’aan kyɛfa a edidisoͻ no, ɛwͻ sɛ yɛdi so wͻ gyinabrɛ biara mu. Efie, ͻman no mu, yɛn yͻnkofoͻ, afoforͻ ne yɛn atamfoͻ. Wei nkoara na ɛbɛma obi ayɛ ogyidini mapa na yɛhunu no sɛ ͻyɛ awieɛ mmerɛ yi mu Imam no akyidini, nte saa ne nsɛmkaeɛ no nyinaa bɛyɛ kwa na w’abu tema a Bͻhyɛ Messiah (ANN) no wͻ ma yɛn no. Yɛn botaeɛ ne sɛ yɛbɛte saa nsusueɛ no so, na y’ayi afiri hͻ.\nAsɛmpͻ a edi kan wͻ kyɛfa a m’akenkan ne sɛ, ɛwͻ sɛ yɛdi Nyankopͻn mmra nsɛm no ho adanseɛ. Mma yɛnnyɛ pɛsɛmenkomenya wͻ Nyankopͻn adanseɛ ho, mmom ɛwͻ sɛ yɛyɛ ma Nyankopͻn anigye ho. M’asan aka sɛ yɛn nsa bɛka wei wͻ berɛ a yɛasi gyinabrɛ bi fapem na wei ntumi nyɛ adwuma wͻ berɛ a nokrɛ nka ho. Wei nsan nso ntumi nyɛ adwuma wͻ berɛ a yɛnndi Ɔkͻmhyɛni Kronkron (NNN) no nhyɛ a ͻde ahyɛ yɛn sɛ yɛnya tema ma yɛn nua tesɛ deɛ yɛnya tema ma yɛ ho no. Nyɛ sɛ obi bɛpɛ atenmupa ama ne ho na w’akasa ho wͻ berɛ a ne nsa anka na mmom sɛ ɛba sɛ, ͻde obi asɛdeɛ ma no a na ͻrehu hyɛda. Sɛ yɛbɛpɛ atenmupa ama yɛn ho no, Kur’aan Kyɛfa ahodoͻ no, Ahadith ne Bͻhyɛ Messiah no ntwerɛeɛ no de Nyamesuro hyɛ wͻn a wͻtiatia wͻn nyͻnko faahodie so no ne deɛ yɛatiatia ne faahodie so no. Na mmom, sɛ ɛwͻ sɛ obi ma nokware adenseɛ, kyɛn sɛ yɛbɛdi adanseɛ nokware mu na y’ekyea anaasɛ yɛbɛyɛ ɛneɛma basaa na aseɛ asɛm no anaasɛ yɛbɛdi aboa baako, anaasɛ yɛbɛdi aboa deɛ ͻbɛn yɛn anaasɛ de yɛpɛ n’asɛm. Wei mma yɛn nnyɛ agyidifoͻ mapa ɛfiri sɛ adeɛ a gyidini mapa bɛyɛ biara no ͻyɛ de nya Nyankopͻn animonyam na wei yɛ nokware wͻ aberɛ a obgi nya akokoduro sɛ wͻbɛdi adanseɛ atia ͻno ankasa ne ho.\nƐnni kwan sɛ amaneɛ biara a yɛdi nokware adanseɛ a ɛbɛba no ɛfa yɛ ho. Wei bɛtumi ayɛ amaneɛ bi a ɛho nnipa bi bɛhyia, yɛmma, namfoͻ anaasɛ awofoͻ anaasɛ obi ne ne namfofoͻ bɛnya a,aneɛ ne abusuafoͻ wͻ aberɛ a ͻbɛdi nokware adanseɛ no. Ɛwͻ sɛ yɛhwɛ nokware adanseɛ so yie mpo wͻ aberɛ a ɛbɛtwe wͻn a wͻbɛn yɛn ne wͻn a wͻdimu ma yɛn ne mpanimfoͻ abufuo aba yɛn so. Onyankopͻn aka sɛ mfasoͻ ne mfasodeɛ a obi nya no ɛnnfiri obi atorͻ adanseɛ a ͻdi nanso ɛyɛ Onyankopͻn no adom. Sɛ obi pɛ na sɛ ͻfa Onyankopͻn a ɛbɛboa no. Adanseɛ a ɛnnyɛ nokware no bɛboa no mmerɛ tiawa bi mu na ɛnsunswansoͻ bͻne a ɛdi akyire no ɛso. Ɛnti ɛwͻ sɛ yɛde Onyankopͻn yɛ y’adamfo na yɛhwehwɛ deɛ ɛbɛma y’abɛn No na yɛbɛka nokware na y’ayɛ pɛrpɛr sɛdeɛ ɛbɛyɛ na y’ayͻ pɛpɛɛpɛ. Ɛwͻ sɛ obi ka nokware wͻ n’abrabͻ mu, gyesɛ yɛbɛdi y’ankasa y’apɛdeɛ so na y’atwe yɛho afiri pɛpɛɛpɛyͻ ho na yɛbɛka deɛ ɛnnyɛ na nteaseɛ ɛnni mu na yɛde nokware no asie na ɛno bɛtwe Onyankopͻn abufuo aba yɛn so. Ɛwͻ sɛ yɛka so hwehwɛ Onyankopͻn animonyam na ɛwͻ sɛ ɛyɛ n’ani nasoͻ.\nDa koro bi na ɛwͻ sɛ Bͻhyɛ Messiah (ANN) no ɛdi adanseɛ ɛfa afuo ho. Na basabasayɛ bi wͻ adwumayɛfoͻ no ɛfa ɛnnua bi ho. Wͻnom a na wͻyͻ adwuma wͻ asaase no so nim sɛ aberɛ biara no Bͻhyɛ Messiah (ANN) no di nokware adanseɛ na saa ara na ͻkaa no wͻ Ɔtɛmmuafoͻno anim sɛ ͻwͻ ͻno no nteaseɛ mu no, adwumayɛfoͻ no wͻ ɛnnua no ho kwan. Bͻhyɛ Messiah (ANN) no papa ne n’abusuafoͻ ani anngye neho, ɛnso ne nyinaa akyire no ͻkaa nokware. Wei ne gyinabrɛ a Bͻhyɛ Messiah (ANN) no hyɛ de too hͻ a ɛwͻ sɛ obiara ɛdi so, na saa gyinabrɛ wei na Ɔkͻmhyɛni Kronkron (NNN) no hyɛɛ yɛn sɛ yɛn ni so.\nOnyankopͻn ɛka sɛ deɛ ͻdi adanse kunumuuno bɛtumi adaadaa ewiase ɛnso “Onyankopͻn Ɔnim deɛ woreyɛ nyinaa yie” Ɛnti sɛ yɛka no ɛfa baabi sɛ yɛpɛ sɛ yɛma asomdwie ɛterɛ wͻ mantamu na yɛkyerɛ ewiase nyinaa ͻkwan tenenee no na ɛnso ɛkwan foforͻ so no, yɛn suban ne yɛn kasa ɛbͻ abira ɛmma yɛn nnya mfasodeɛ biara na sɛ yɛtumi tu mpͻn wͻ asomdwie ne ahobanbͻ ho na wei na ɛbɛma yɛho aba mfasoͻ wͻ mantamu. Gyidini mapa ne deɛ ͻkasa tia deɛ ɛnnyɛ ɛno nkoa ɛso na yɛbɛma nteaseɛ ne pɛpɛɛpɛyͻ na ͻbɛma adanseɛ biara wͻ Onyankopͻn wͻ mmera so. Kyɛfa a ɛfiri Surah Al Maidah a yɛdi nkan aka no ɛkyerɛ gyinabrɛ a ɛwͻ soro a Onyankopͻn ɛhwehwɛ ɛfiri yɛ hͻ wͻ pɛpɛɛpɛyͻ wͻ ɛnoͻma mu. Ɛnni kwan sɛ yɛ pɛpɛɛpɛyͻ no ka yɛnkoara yɛ mu; ɛmpo y’atamfo ɛhia pɛpɛɛpɛyͻ ɛfiri yɛ hͻ, ɛwͻ sɛ yɛhyɛ wͻn bͻ sɛ wͻnom bɛhunu pɛpɛɛpɛ ne nokware anaasɛ nokware no bɛda adi. Ɛwͻ sɛ agyidifoͻ mapa no ma wͻn atamfo no hunu sɛ adeɛ biara wͻnom bɛyɛ no ɛgyina Nyame suro so na obi ɛtan biara mma no mfiri nokware ne pɛpɛɛpɛyͻ ho. Ɛtan biara ɛmfiri y’akoma mu na yɛka no sɛ yɛ nni ͻtan anaasɛ bonsamsɛm ɛfa obiara ho. Ampaara sɛ, mpo ͻtan bͻne ne adeɛ a ɛnnyɛ a ɛfiri y’atamfo hͻ no nni kwan sɛ ɛtwe yɛn firi pɛpɛɛpɛyͻ ho a ɛbɛha wͻn. Wei ne Islam nkyerɛkyerɛ pa a yɛkyerɛ mu kyerɛ afoforͻ na ɛma wͻn nkanya na ɛma wͻn hwehwɛ pii fa Islam ho.\nƐwͻ mu sɛ yɛnsɛm no twe ɛwiase nyinaa adwene ba yɛ so, ampaara sɛ, yɛnsɛm a ɛfa pɛpɛɛpɛyͻ ne yɛnsɛm a ɛfa asomdwie ho ne ahobanbͻ no bɛnya nsunswansoͻ wͻ aberɛ a yɛde bɛyͻ adwuma. Na wͻka sɛ “nya aboterɛ wͻ Allah kwan so”. Onyankopͻn de asodie kɛseɛ ato yɛn so. Ɛhanom aboterɛ no gyina hͻ ma sɛ yɛbɛyͻ pɛpɛɛpɛ wͻ ahohiahia mu na y’abͻ ban wͻ kwan soronko so. Ɛyɛ ahohiahia mu na y’ayere yɛho wͻ kwan soronko so a yɛnngyae dabiara da na yɛbɛkͻ so ayere yɛho a ɛho nsunswansoͻ no de asomdwie bɛba, pɛpɛɛpɛyɛ ne ahobanbͻ wͻ saa wiase yi. Ɛnɛ ɛyɛ agyidifoͻ mapa no asɛdeɛ Ahmadiyya Muslimfoͻ no bɛkͻ so ayɛ adwuma ahwehwɛ pɛpɛɛpɛyͻ, nokware, asomdwie ne ahobanbͻ na yɛde bɛhyɛ yɛtiri mu ɛho mfasodeɛ. Wei nyinaa te saa ɛfiri sɛ yɛn na yɛahunu Islam nkyerɛkyerɛ pa no ase a ɛfiri Imam a ͻbaa saa berɛ yi na afei yɛbɛyere yɛho na yɛde ayɛ adwuma wͻ kwan a yɛde ɛmmera nsɛm no bɛyͻ adwuma. Ɛwͻ sɛ yɛ hunu no wͻ yɛmu sɛn na yɛ si yɛ pɛpɛɛpɛ na asomdwie a yɛde yɛ adwuma, ɛwͻ sɛ yɛ hunu no wͻ y’akoma mu sɛ yɛ yere yɛho sɛ yɛbɛnya gyinabrɛ a Bͻhyɛ Messiah (ANN) no de too hͻ wͻ aberɛ a ͻdii adanseɛ de tia ͻno ankasa ne papa.\nSɛ yɛyͻ a, ɛneɛ adɛn nti na sintͻ wͻ yɛn fie mu? Adɛn nti na ͻdͻ ne tema biara nni yɛn nkutahodie mu, a wei ɛreha mmͻfra yi. Adɛn nti na anuanom nkutahodie ɛtͻ sini yi? Adɛn nti na sinitͻ ba wͻ aberɛ a yɛ dwene bͻne fa afoforͻ ho yi, nokware biara nni mu yi? Adɛn nti na namfoͻ a yɛfa no wͻ adwuma no ɛwie wͻ abufuo ne ͻtan mu yi? Adɛn nti na nsɛm a yɛde kͻ nsɛmdibea no ayɛ bebiree yi? Ɛnesɛ, ne sɛentia ɛfiri sɛ akoma no gyinabrɛ ne yɛn nsɛm ne yɛn abrabͻ no bͻ abira. Yɛ wͻ gyinabrɛ ne baako ma yɛho na gyinabrɛ baaako nso ma afoforͻ. Ɛwͻ sɛ Ahmadiyyani biara ɛfa ho, wͻn a wͻwͻ dibrɛ ne Jama’at mma no, ɛkwna a wͻnom bɛfa so ayɛ pɛpɛɛpɛ na wͻnom adi nokware sɛdeɛ ɛbɛyͻ na wͻn bɛtwetwe Onyankopͻn anigyeɛ. Nokware ne sɛ, ɛwͻ sɛ yɛhunu Onyankopͻn ɛmmera no na yɛyere yɛho sɛ yɛde bɛyͻ adwuma.\nBͻhyɛ Messiah (ANN) no kaa sɛ, baabiara nni hͻ a ahobanbͻ wͻ tesɛ Onyankopͻn ahobanbͻ. Na ɛnne sɛ, yɛntumi nnya mfasodeɛ bi sɛ yɛkyerɛ sɛ y’anntumi annyɛ a. Nti obi bɛtumi aka sɛ nsukͻm de no a, sɛ ͻbɛnom nsuo ketewaabi tesɛ ɛresͻ ko no enntumi ɛmma no mmee? Anaasɛ sɛ ͻkͻm de wo paa na wote aduane baako pɛ no ara na w’amee? Obi bɛtumi amei yie paa agyesɛ w’adi aduane a ɛbɛmee no anaasɛ w’anom nsuo a ɛbɛma amei ansaana w’amee. Saa ara na gyesɛ yɛn suban ho te. Sɛ wopɛ aduane bi ne mfasodeɛ no yɛnnya Allah ani nngye suban bͻne ho na nhyira biara so nni mu. Ɛyɛ nokware sɛ Allah ahyɛ bͻ sɛ, sɛ yɛbͻ bra a N’ani bɛgye ho a, Ɔbɛhyira so.\nOnyankopͻn ama yɛn asɛdeɛ sɛ yɛmfa asomdwie ne ahobanbͻ nsɛm no nkͻ ewiase nyinaa. Wei nti ɛwͻ sɛ yɛyͻ pɛpɛɛpɛyͻ na yɛdi nokware. Yɛ bɛtumi anya pɛpɛɛpɛyͻ no a gyesɛ obi di Onyankopͻn mmera no so. Ɛhia ɛfiri yɛhͻ sɛ yɛbɛdwene ho na y’ayɛ Onyankopͻn asɛdeɛ ne onipa nso asɛdeɛ de ama wͻn. Onyankopͻn mmoa yɛn na yɛntumi nyɛ na yɛn nyɛ yɛn fie ne yɛn mantamu ͻsoro ahenman mu wͻ Islam nkyerɛkyerɛ pa no so na afei yɛntumi nka Nyamesɛm. Onyankopͻn mmoa yɛn na yɛntumi nkyerɛkyerɛ pɛpɛɛpɛyͻ mu nkyerɛ ewiase na yɛmmͻ ewiase ho ban ɛmfiri ͻsɛeɛ mu. Ewiase no ɛrekͻ n’anim ntɛmsoͻ kͻhyia ͻsɛeɛ. Pɛpɛɛpɛyͻ nni Muslimfoͻ anaasɛ wͻn a wͻnnyɛ Muslimfoͻ ntamu, nnyɛ pɛpɛɛpɛyͻ nkoara na wͻnom ani atra wͻn anintͻn wͻ basabasayͻ mu. Wͻ saa aberɛ wei, Jama’at Ahmadiyya nkoara na ɛbɛtumi ayi ewiase afiri basabasayͻ mu. Wei nti na obiara nyere ne ho deɛ ͻbɛtumi biara na afei wͻnnane ne ho nkͻ mpaebͻ mu. Muslimfoͻ ama no a wͻnntumi nnyɛ pɛpɛɛpɛ no ama basabasayͻ wͻ wͻnom mu na ɛtwetwe adeɛ a ɛyɛ hu nso ba wͻn so. Ɛma yɛhunu sɛ ͻkoo kɛseɛ paa bi ɛbɛba. Ewiase nyinaa ɛnnhunu amaneɛ a ɛde bɛba na asɛ obiara mfa ho. Wͻ saa gyinabrɛ wei na nkoa ma Muhammad Messiah no, ɛho hia sɛ wͻyɛ wͻn asɛdeɛ ne sɛ wͻbɛbͻ mpaeɛ. Onyankopͻn mmoa yɛn na yɛntumi nyɛ yɛn asɛdeɛ na yɛn nyi ewiase no mfiri ͻsɛeɛ mu!


Nokware som bedi nkonim kɛse (1-21)\nNgodua Bepɔw no mu bɛpae abien (4)\nYehowa bɛyɛ baako, na ne din ayɛ baako (9)\nƆhaw a ɛbɛba Yerusalem asɔretiafo so (12-15)\nWobedi Apata Afahyɛ no (16-19)\nDadesɛn biara bɛyɛ kronkron ama Yehowa (20, 21)\n14 “Hwɛ! Ɛda bi reba; ɛyɛ Yehowa da. Saa da no, nneɛma a wɔanya* afi wo* mu no, wɔbɛkyɛ wɔ wo mu. 2 Mɛboaboa aman nyinaa ano ama wɔne Yerusalem abɛko; na wɔbɛfa kurow no, na wɔafom emu adan, na wɔato mmea mmonnaa. Na wɔbɛsoa kurow no fã akɔ, na wɔn a ɛbɛka no, wɔrenkum wɔn* mfi kurow no mu. 3 “Yehowa bepue ne saa aman no akɔko+ te sɛ ɛda a ɔrekɔ ɔko.+ 4 Saa da no, ne nan besi Ngodua Bepɔw*+ a esi Yerusalem anim wɔ apuei fam no so, na Ngodua Bepɔw no mu bɛpae abien afi apuei* akosi atɔe.* Na ɛbɛma obon kɛse paa abɛda hɔ, na bepɔw no fã bɛtwe akɔ atifi, na ɔfã akɔ anaafo. 5 Na mubeguan akɔ me mmepɔw bon no mu, efisɛ mmepɔw bon no bɛkɔ akodu Asel tɔnn. Na mubeguan sɛnea asaasewosow a esii wɔ Yuda hene Usia bere so nti,+ muguanee no. Na Yehowa me Nyankopɔn bɛba, na akronkronfo nyinaa bɛka ne ho.+ 6 “Saa da no, hann kɛse biara renhyerɛn,+ na nneɛma bɛkyenkyen.* 7 Na ɛbɛyɛ da baako bi a wonim sɛ ɛyɛ Yehowa de.+ Adekyee nni hɔ, na adesae nni hɔ; na anwummere mpo bɛyɛ hann. 8 Saa da no, nkwa nsu+ bɛtene afi Yerusalem;+ ɔfã bɛkɔ apuei po* mu,+ na ɔfã akɔ atɔe po* mu.+ Ɛbɛba ahohuru bere ne awɔw bere mu. 9 Na Yehowa bɛyɛ Ɔhene wɔ asaase nyinaa so.+ Saa da no, Yehowa bɛyɛ baako,+ na ne din ayɛ baako.+ 10 “Asaase no nyinaa bɛyɛ sɛ Araba,+ afi Geba+ akosi Rimon+ wɔ Yerusalem anaafo fam; ɔbɛsɔre, na nnipa bɛba abɛtena ne mu,+ afi Benyamin Pon no ano+ akosi Ɔpon a Edi Kan no ano tɔnn, na ɛbɛkɔ akosi Ntwea So Pon no ano, na ebefi Hananel Abantenten no ho+ akosi ɔhene amoa a wokyĩ nsa wom no ho. 11 Nnipa bɛba abɛtena mu, na wɔrennome no mma ɛnsɛe bio da,+ na nnipa bɛtena Yerusalem dwoodwoo.+ 12 “Aman a wɔbɛko atia Yerusalem no, ɔhaw a Yehowa de bɛba wɔn so ni:+ Wɔn honam bɛporɔw bere a wɔda so gyina wɔn nan so, wɔn ani bɛporɔw wɔ wɔn ani tokuru mu, na wɔn tɛkrɛma bɛporɔw wɔ wɔn anom. 13 “Saa da no, Yehowa bɛma wɔn nyinaa ho ayeraw wɔn; na obiara beso ne yɔnko nsa, na obiara bɛma ne nsa so atia ne yɔnko nsa.*+ 14 Ɔko a ɛbɛkɔ so wɔ Yerusalem no, Yuda nso bɛko bi, na wɔbɛboaboa aman a atwa kurow no ho ahyia nyinaa ahode ano, sika kɔkɔɔ ne dwetɛ ne ntaade bebree.+ 15 “Na ɔhaw a ɛte saa ara bi na apɔnkɔ ne mfurumpɔnkɔ ne yoma ne mfurum ne nyɛmmoa biara a ɛwɔ asoɛe hɔ behyia. 16 “Aman a wɔbɛtow ahyɛ Yerusalem so no nyinaa, obiara a ɔbɛka wom no, afe biara, ɔbɛforo akɔ Yerusalem+ akɔkotow* Ɔhene no, asafo Yehowa,+ na wadi Apata* Afahyɛ no.+ 17 Na asaase so mmusua nyinaa mu, sɛ wɔn mu bi amforo ankɔ Yerusalem ankɔkotow asafo Yehowa, Ɔhene no a, osu rentɔ mma wɔn.+ 18 Na sɛ Egypt abusua amforo ankɔ ankowura kurow no mu a, osu rentɔ mma wɔn. Mmom, ɔhaw a Yehowa de bɛba aman a wɔankodi Apata* Afahyɛ no so no, ɔde bi bɛba wɔn so. 19 Eyi na ɛbɛyɛ Egypt bɔne ho asotwe ne aman a wɔankodi Apata* Afahyɛ no nyinaa bɔne ho asotwe. 20 “Saa da no, wɔbɛkyerɛw agu apɔnkɔ dɔn no so sɛ, ‘Yehowa Ne Ɔkronkronni no!’+ Na nnadesɛn*+ a ɛwɔ Yehowa fi bɛyɛ sɛ nkankyee+ a ɛwɔ afɔremuka anim no. 21 Na dadesɛn* biara a ɛwɔ Yerusalem ne Yuda no bɛyɛ kronkron, na ɛbɛyɛ asafo Yehowa dea, na wɔn a wɔbɛbɔ afɔre no nyinaa bɛba abɛfa bi anoa mu. Na saa da no, wɔrenhu Kaananni* biara wɔ asafo Yehowa fi bio.”+\n^ Anaa “asade a wɔanya.”\n^ Kyerɛ sɛ, kurow a wɔaka ho asɛm wɔ nkyekyɛm 2 no.\n^ Anaa “wɔrentwa wɔn.”\n^ Nt., “ɛpo no.”\n^ Anaa “renkeka wɔn ho,” ɛbɛyɛ te sɛ nea awɔw ama ayɛ bawee.\n^ Anaa “na obiara bɛtow ahyɛ ne yɔnko so.”\n^ Anaa “akɔsom.”\n^ Anaa “nnadesɛn a ano soso.”\n^ Anaa “dadesɛn a ano so.”\n^ Ebetumi nso akyerɛ, “oguadini.”


Satan—Ɔwɔ Hɔ Ankasa?\nSatan—Ɔwɔ Hɔ Ankasa?\nAdwini bi a ɛwɔ Spain kurow Madrid. Ɛyɛ Satan a wɔayɛ no sɛ ɔbɔfo bɔne a wɔabrɛ no ase\n“El Salvador na menyinii. Saa bere no, sɛ meyɛ asoɔden a, na me maame ka sɛ, ‘Ɔbonsam reba abɛkyere wo!’ Sɛ ɔka saa a, na me nso maka sɛ, ‘Ɔpɛ a, ɔmmra!’ Ná megye di sɛ Onyankopɔn wɔ hɔ, nanso Satan deɛ, na mennye nni sɛ ɔwɔ hɔ.”—ROGELIO.\nAsɛm a Rogelio kae no, wo ne no yɛ adwene? Nsɛm a ɛdidi so yi, emu nea ɛwɔ he na wohwɛ a, ɛtɔ asom?\nYɛka Satan a, ɛnyɛ obi a ɔwɔ hɔ, na mmom nea ɛkyerɛ ara ne bɔne.\nSatan yɛ obi a ɔwɔ hɔ, nanso nnipa ho asɛm nhia no.\nSatan yɛ honhom abɔde a ɔwɔ tumi, na ɔwɔ nnipa so tumi paa.\nYɛfa nsɛm yi mu biara a, yɛbɛnya nnipa pii a wɔgye di. Nanso, adɛn nti koraa na ɛsɛ sɛ yɛhaw yɛn ho hwehwɛ nea ɛyɛ nokware? Asɛm no ne sɛ, sɛ obiara nni hɔ a wɔfrɛ no Satan a, ɛnde wɔn a wɔka sɛ ɔwɔ hɔ no redaadaa wɔn ho. Sɛ nso ɛyɛ ampa sɛ Satan wɔ hɔ, na mmom nnipa asɛm mfa ne ho a, ɛnde nnipa pii suro no kwa. Nanso sɛ Satan yɛ ɔdaadaafo a ɔpiapia nnipa ma wɔyɛ nea ɔpɛ a, ɛnde na ne ho yɛ hu sen sɛnea nkurɔfo pii de wɔn adwene bu no.\nMa yɛnhwɛ sɛnea Kyerɛw Kronkron no bua nsɛmmisa a ɛdidi so yi: Yɛka Satan a, nea ɛkyerɛ ne bɔne anaa honhom abɔde a ɔwɔ hɔ ankasa? Sɛ Satan yɛ obi a ɔwɔ hɔ a, ɔbɛtumi ayɛ wo bɔne anaa? Ɔbɛtumi adi wo bɔne a, ɛnde dɛn na wobɛtumi ayɛ abɔ wo ho ban?